text:
Desde siman pasa dialuna Parlamento di Aruba a cuminsa trata e ley mas importante, esta e ley di Presupuesto di Pais Aruba pa aña 2023. Pa awor ta conoci caba cu e ley di presupuesto pa aña 2023 a cana su caminda conforme e proceso stipula den ley. E presupuesto a pasa Raad van Advies y tin prueba di tur e documentonan cu firma riba nan na Parlamento.
Stunt Politico di oposicion
Recapitulando, sr. Eman di AVP a habri reunion siman pasa dialuna cu un punto di ordo bisando lo contrario. Sr. Eman a vocifera cu nan a entrega un carta y no a haya contesta siendo cu nan a ricibi un contesta. Den esey sr. Mansur a lanta tene su man y bisa cu ley di BBO no a pasa CAft, siendo cu e ley di BBO ta bay wordo trata prome cu reces den Parlamento. Esaki ta mustra riba sr. Mansur su desconexion completo cu loke ta pasando na trabou. Na final sra. Gunn ta core drenta sala y literalmente ta bisa, ‘fraccion MAS ta bay di acuerdo cu loke sr. Eman a bisa y ta segunda esey’. Un barbaridad total sin ningun base pa hustifica pa no atende cu tratamento di e ley mas importante den Parlamento. Pa bini bek riba e carta di sr. Eman, su carta a keda contesta pa Gobierno di Aruba 7 dia despues, pa ta exacto dia 12 di september 2022 por medio di conseho di DWJZ. Adicionalmente den e Nader Rapport contestacion di Gobierno riba Raad van Advies y den e Nota naar Aanleiding van het Verslag contestacion di Gobierno riba e preguntanan manda por escrito door di Parlamento. Esaki ta nifica cu tur e puntonan di precupacion menciona den su carta a wordo contesta debidamente.
Oposicion a bay di acuerdo cu agenda di tratamento di presupuesto 2023
Ta notabel cu e idea politico aki a sali di sr. Eman mes, pasobra e siman prome a yama un reunion di ‘Senioren Convent’. Den e reunion aki tur lider di fraccion ta sinta hunto cu presidente di parlamento y Griffier, pa asina stipula con lo bay atende cu e reunion di presupuesto. Durante e senioren convent aki ni MAS ni ACCION21 tawata tin algo contra e proceso, contra e ley y tampoco contra e reunion. Cu otro palabra nan tabata di acuerdo cu e tratamento ley di presupuesto pa e fechanan stipula y a bay akkoord cu e indeling di e dianan. Pero como cu Eman nunca ta atende e reunionnan ey, ta te dialuna mainta e a core strategia su idea di sali for di sala cu ne y pa colmo nan a sigui su tras sin pensa mas leu cu nan nanishi.
Gobierno no tin obligacion di bolbe pidi conseho na CAft
Den e peticion di oposicion, oposicion kier insinua cu Gobierno di Aruba ta obliga di pidi CAft conseho riba e concepto di ley di Presupuesto cu no a wordo entrega na Parlamento y ora ricibi e conseho aki Gobierno mester sigui esaki. Sinembargo, e insinuacion aki no ta corecto! E ley di LAft ta indica cu CAft por duna conseho riba un concepto di ley di presupuesto of concepto di ley di cambio di presupuesto, pero esaki a base di un peticion di Minister di Finansas.
Si dado caso CAft duna su conseho no solitica (ongevraagd advies) riba e concepto di ley, tampoco ta nifica cu minister mester sigui e conseho aki (den su totalidad). Gobierno por entrega un concepto di ley na Parlamento di Aruba cu no ta conforme e conseho di CAft y tambe na unda e contenido ta diferencia (‘wijziging’) cu loke a wordo na entrega CAft. Ademas, CAft mes a confirma den un medio di prensa cu Gobierno no tin e obligacion legal pa bolbe pidi CAFt pa revisa e presupuesto. Pues manera mi a indica na inicio, e presupuesto a cana su caminda sin desvia y na un forma transparente, honesto y cumpliendo cu tur ley stipula.
MEP-RAIZ no a ‘bulldoze’ e ley di Presupuesto
Despues cu coalicion di oposicion a haci nan ‘stunt’ fracasa, nos por a wak den medionan social unda cu AVP ta insinua cu mirando cu nan no lo forma parti di tratamento di Prespuesto den forma di protesta cu MEP y RAIZ lo ‘bulldoze’ y core pasa e ley di Presupuesto di Pais Aruba 2023. Fraccion di MEP y RAIZ a haci riba 600 pregunta critico na direccion di Gobierno. Diahuebs siman nos a ricibi e nota di cambio na unda Gobierno di Aruba a presenta un presupuesto 2023 cu Afl. 63 miyon surplus y ta nifica cu a logra 1% surplus. Despues di 6 dia di reunion intensivo sin presencia di oposicion, finalmente e Presupuesto di Pais Aruba pa aña 2023 a wordo aproba diaranson cu 11 vota pro y 6 contra.
Mike cu control riba MAS y ACCION21
Tawata bisto manera cu e partidonan nobo a actua durante e tratamento di Presupuesto cu nan a wordo guia pa AVP. El a cuminsa na momento di contesta durante e punto di ordo, unda por wak cu MAS y ACCION21 no a prepara y no a scrutina nan documentonan. Nan no tawatin bista riba e ley di LAft y tampoco riba e contesta di gobierno por medio di DWJZ. Ta bisto cu nan a perde nan identidad por completo y a bay den e gara di manipulacion di AVP. Ta bisto cu sra. Marisol cu a bandona e partido di AVP awe ta bek cu nan y sr. Mansur cu a condena nan maneho desastroso financiero awe ta wordo lidera pa nan. Locual a resta nos pa compronde di e stunt aki ta cu nos por confirma cu tin un partido nobo cu coalicion di oposicion a cera: Partido AVP+.


c: text/html

text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
COVID-19
COVID-19 (abreviashon ingles di: coronavirus disease 2019), tambe konosí komo malesa di coronavirus, ta un malesa kontagioso okashona pa e vírus SARS-CoV-2. Durante e epidemia di Wuhan na 2019 el a wordu detektá pa prome biaha durante diagnósis di pulmonia di coronavirus. Miéntras ku pa mayoria di e kasonan ta resultá den síntoma leve [1], algun kaso ta avansá na pulmonia i fayo di mas organo.[2][3]. Riba 25 di mart 2020 e insidensia di morto relashoná ku e kantidat di kaso tabata 4.5 porsiento; sinembargo esaki por osila entre 0.2 i 15 porsiento dependiendo di edat di e grupo i otro fayonan di salú.[4]

robotstxt: allowed

filter: keep


text:
Terapia Dry needling ta un método di tratamentu relativamente nobo di fisioterapista. Ta prek e múskulonan pa medio di un téknika spesial i asina nan ta relahá mas lihé i mas largu. Dry needling ta uza un angua pa akupunktura sin añadishon di medikashon. Den hopi kaso por kuminsá ku Dry needling komo parti efektivo di tratamentu. Esaki ta sosodé naturalmente den konsulta ku i ku pèrmit di e kliente.
Terapia Dry needling no ta mes kos ku akupunktura. E ta basá riba prinsipionan anatómiko i neurofisiológiko oksidental. Serka akupunktura ta pone angua superfisial den e kurpa, ku tin influensia riba ‘energia’ den e kurpa. Serka terapia Dry needling hopi biaha ta uza un angua, ku kua ta hinka korto tempu den e múskulo.
Un triggerpoint ta un kònòpi den un múskulo ku banda di e doló di preshon lokal, hopi biaha tambe ta kousa doló ‘riba distansia’. E fisioterapista ta buska e lugánan akí pasobra hopi biaha ta nan ta kousa prinsipal di tur bo kehonan. Triggerpoints ta manifestá den:
- Doló/steif lokal den múskulo o doló riba ‘distansia’ (uitstralingspijn)
- Limitashonnan di moveshon den e skarnínan korespondiente
- Forsa redusí den múskulonan korespondiente
- Doló komportashon desviante; bo ta bai move otro
- Kalor, kalafriu, doló di kabes, birament’i kabes, etc.
Triggerpoints por surgi na diferente manera. Agudo pa un moveshon robes, pero tambe króniko pa motibu di un posishon robes di durashon largu. Pero tambe sobrekarga, daño di tehido, ousensia largu di moveshon o faktornan sikológiko por hunga un ròl.
Pa mas informacion:
http://www.dryneedling.nl/pages/informatie-voor-patienten.php


text:
Sali core bay pafo cu maleta, ta atrae biahe, uza panti cora pa amor, enfin tin diferente opcion di ritual pa ricibi e Aña Nobo y despidi di esun bieu. Algun persona ta kere den nan y ta hacie y tin otro, cu ta opta pa keda sceptico. Berdad ta, cu e energia ta existi y tin dia cu e ta carga, manera 31 di december, fin di un aña y inicio di un aña nobo, cu cerca e Chinesnan ta conoci como Aña di Buey.
2021 ta un aña di buey, desde di 12 februari 2021(Chinese lunar New Year Day) y te 30 di januari 2022. E ta un aña di buey di metal. E ultimo añanan di zodiaco di e signo di buey tabata: 1961, 1973, 1985, 1997, 2009, 2021, 2033… Un aña di Buey ta pasa cada 12 aña. E aña di Buey di Metal ta bin net tras di e Aña di Djaca (2020) y prome cu e Tiger di Awa (2022)! E lo bay ta un aña di suerte y tambe perfecto pa focus riba relacion, ya sea di amistad of di amor.
Pa esunnan cu si ta kere den e energia, aki tin 3 opcion di hechizo di amor.
1. PA ATRAE E AMOR
Si bo kier atrae e amor den 2021, percura pa 31 di december bo busca un papel blanco, un pen cora, un quartz blanco y un bela ros. Riba 31 di december bay den bo camber (segura cu niun hende ta molestia bo) y cu e pen cora haci un lista di loke bo kier haya den bo proximo pareha. Despues ripiti den bos halto: ‘Ami (bo nomber) merece un homber bon y mi ta pidi un persona pa compaña mi den e bida aki cu e siguiente caracteristicanan: ‘(lesa loke bo a skirbi riba e blachi).
Marduga, net algun minuut prome cu e kloknan zona, pone e papel cu e quartz na un lugar cu nan por ricibi e rayonan lunar. Despues di mey anochi, coy e papel y e quartz y kima nan cu e bela ros. Warda e quartz, pasobra esey ta bay ta bo amuleto di bon suerte pa e amor durante e aña.
2. PA ALEHA UN PERSONA DI BO RELACION
Tin un persona cu no ta laga abo of bo pareha na paz? Freeze e! Si bo kier aleha un persona indeseabel, percura pa riba 31 di december bo skirbi riba un papel su nomber completo y den un luga cu bo ta bo so, bisa den bos halto: ‘Ami (bo nomber) ta ordena pa bo laga mi na paz. Mi no ta desea bo malo, pero di awo en adelante bo energia negativo no tin poder riba mi relacion mas y bo no por molestia nos mas. Asina lo ta’. Despues, parti un lamunchi den mitar y hinca e nomber di e persona memey. Finalmente pone e lamunchi den freezer.
3. PA LUBIDA UN AMOR BIEU
Ta dificil pa laga un amor antiguo bay? E fin di aña aki ta e oportunidad perfecto pa cera e ciclo cu ne y habri un decada nobo, unda cu e magia por yuda bo. Bo mester di un blas di helium, un pida di cabuya cora, un papel biña, un pen ros, un potret di boso dos y un bela blanco. Durante e anochi di 31 di december, skirbi cu e pen ros riba e papel biña, e motibonan cu bo kier laga e amor aki bay. Posteriormente mara e na e blaas di helium cu e cabuya cora y na dje, e potret di boso dos. (of esun di dje den su defecto).
Durante e anochi, ora cu e kloknan bati mey anochi, bay pafo y laga e blaas cu e potret mara na dje bay. Despues kima cu e bela blanco e papel biña, bisando den bos halto: ‘Ami (bo nomber), ta laga bo liber. Ya bo no lo causa mi mas dolor, ni ami lo haci na abo. Ta feliz sin mi, manera cu ami lo ta sin bo. Asina lo ta.’ Laga e biento bay cu e shinishinan.
ALGUN ‘RECETA MAGICO’ PA TIN UN MIHO AÑA NOBO
Banda di esunnan tradicional, scoge entre e ‘recetanan magico’ aki y agrega nan na bo ritual di 31 di december.
Awa: ta simbolisa expulsa di bo bida e lagrimanan, e penanan y e negatividad. Tira un glas di awa desde bo cas pa riba caya.
Cambia prenda: ta coresponde na fortalece e relacion cu bo pareha. Si boso tin algun problema, intercambia un prenda cu boso tin bisti, asina boso destino ta completamente liga na otro.
Basora: ta simbolisa expulsa di bo cas e vibracionnan malo, pena y negatividad. Bari cu un basora desde e porta di bo cas pa caya.
Potret cu cinta: si bo kier cierto persona duna bo su amor, mara un cinta cora na su potret y drumi e anochi ey cu ne, bou di bo cusinchi.
Bonchi: tin di haber cu abundancia, prosperidad y economia di henter e aña. Come un cuchara di bonchi, ora ta 12or.
Lista di deseo: pa tur bo soñonan bira realidad, haci un lista di anhelo y solucion na bo problemanan, dobla e papel y habrie 12or di anochi.
E luznan cendi: ta relaciona cu bo hogar pa emiti prosperidad y exito ful e aña, pues ricibi e aña nobo cu tur e luznan di bo cas cendi.
Mesa decora: pone bo miho paña di mesa, set di tayo y glas cu ta coresponde na prosperidad. Tin algo di color di oro na mesa, pa no falta placa y e belanan color cora, pa no falta amor den famia.
Placa: ta referi na bon fortuna y prosperidad, warda 12 placa di e mesun denominacion y durante e yegada di aña nobo, tira nan den shelo.
Papel kima: si bo kier elimina e cosnan negativo di pasado, skirbi nan riba un papel y kim’e, pa nan no ripiti den e aña nobo cu ta bin.
Paña blanco: ta relaciona cu aleha e enfermedadnan y atrae bon salud.
Sinta y para: si bo kier atrae matrimonio, sinta y para durante cada un di e 12 biaha cu e holoshi bati 12or.
Stoel of trapi: pa e proximo aña ta uno di ascenso continuo tanto profesional como personal, subi riba un stoel of un trapi.
Bela: Segun su colornan, nan ta atrae diferente energia entre bo sernan keri: blauw ta paz; geel ta abundancia; cora ta pasion; berde ta salud; blanco ta claridad y oranje ta inteligencia.


text:
International
Gobernador Andrew Cuomo envolví den otro eskandalo
NEW YORK – E prestigioso korant “The New York Time” a konfirmá ku gobernador Andrew Cuomo ta bou di otro investigashon debí ku ela privilegiá su famia den tèstmentu di covid-19 riba otronan.
This content is exclusive for members
Register or login to unlock this article
International
Gengnan kriminal na Mexico a konfrontá otro lagando un saldo di 8 morto i 12 herido
MEXICO – Den fin di siman ku a kaba di pasa tabatin konfrontashon brutal entre gengnan kriminal na San Luis Río Colorado ku ta keda entre Sonora i Baja California.
Resultado di e konfrontashon kriminal aki tabatin komo konsekuensia ku un total di 8 hende a pèrdè nan bida i 12 hende a resultá gravemente herida.
Ta parse ku ta trata aki di reglamentu di kuenta entre sikarionan di kartel di Sinaloa i “Los Chapitos” kontra di “Los Rusos”.
Alejandro Gertz Manero fiskal general na Mexico a konfirmá ku nan a haña un kantidat di grabashon di e konfrontashon i ku nan a logra detené un total di 14 persona.
E kaso aki ta serio ya ku tin hende inosente ku tabata den e área a pèrdè nan bida den e konfrontashon entre e gera ku tin entre kartelnan di droga ku nunka a para ku nan aktividatnan kriminal.
Fiskal Alejandro Gertz Manero a splika ku tin miembronan di ehérsito Mexicano i Guardia Nashonal ku lo bai tuma kontrol na San Luis Río Colorado.
International
Macron i Musk a reuní riba i kombersá riba energia bèrdè i Twitter di forma sinsero
WASHINGTON – Durante Emmanuel Macron su gira na Merka a reuní ku Joe Biden i otro funshonarionan di alto rango na Merka i tambe ku e empresario Elon Musk.
Emmanuel Macron su intenshon tabata pa reuní ku Elon Musk ku a kaba di doño di Twitter e plataforma di komunikashon mas importante riba e planeta aki i tambe Tesla i otro empresanan ku tin di haber ku energia alternativo.
E motibu dikon Elon Musk a atkerí Twitter ta pa simplemente revolushona mundu di komunikashon i naturalmente yuda su empresanan desaroyá na tur skina riba e planeta aki.
Esaki ta nifiká ku Elon Musk kier desaroyá energia bèrdè ku ta lokual su empresanan ta desaroyá i den e kaso aki Emmanuel Macron tambe ta interesá pa bai ku Fransia den e direkshon aki.
Elon Musk a splika Emmanuel Macron ku e motibu dikon ela atkerí Twitter ta pa trese kambionan positivo riba e planeta aki i kaba ku desaroyo di terorismo i negativismo.
International
Antony Blinken a akusá Rusia: Di ta usa e temporada di friu aki komo arma kontra Ukrania
WASHINGTON – Antony Blinken sekretario di estado merikano a akusá gobiernu di Rusia di usa e temporada di aña aki ku ta hasi hopi friu komo un arma di gera kontra Ukrania.
Lokual ku presidente Vladimir Putin a ordená pa hasi ta ataka tur infrastruktura di energia na Ukrania ku e meta prinsipal pa mas tantu hende muri kongelá.
Vladimir Putin na su turno a desmentí e maniobra kruel aki pero den e kaso aki ta bisto lokual su strategia ta pa mata hopi hende inosente ku no tin nada di haber ku e lokura di gera apsurdo aki.
Avril Haines direktor di servisio di Inteligensia merikano a sigurá ku e strategia ku Vladimir Putin a skohe aki ta bon studia ya ku durante e periodo di aña aki militarnan Ruso tampoko no por hasi nada pero si por laga destruí infrastruktura di koriente ta sigi mata míles di Ukraniano.
Daily Nobo
Dependensia di gobiernu ta haña ku Selikor no a kumpli ku eksigensia
4 AÑA KASTIGU DI PRIZON PA MICHAEL FANEYT
Abatuar di Barber a habri atrobe
Gengnan kriminal na Mexico a konfrontá otro lagando un saldo di 8 morto i 12 herido
Rhuggenaath a tuma despedida di politika riba Facebok/Instagram
Empleada haltu di casino ‘online’ a pèrdè demanda pa haña bónus
Biahenan pa eksterior sin resultado pa Kòrsou ta kontinuá!
Emmanuel Macron lo biaha pa Merka pa reuní ku Joe Biden
Kon lo parti e 200 mion Euro di Reparashon?
Señora divorsiá a bai reklamá pero….. Ya Inspektor a laga paga restitushon na èks esposo
Trending
-
Lokal6 days ago
Empleada haltu di casino ‘online’ a pèrdè demanda pa haña bónus
-
Lokal5 days ago
Biahenan pa eksterior sin resultado pa Kòrsou ta kontinuá!
-
International6 days ago
Emmanuel Macron lo biaha pa Merka pa reuní ku Joe Biden
-
Lokal4 days ago
Kon lo parti e 200 mion Euro di Reparashon?
-
Lokal5 days ago
Señora divorsiá a bai reklamá pero….. Ya Inspektor a laga paga restitushon na èks esposo
-
Lokal5 days ago
Kòrsou tin un debe Nashonal di 4325 mion florin i subiendo
-
Lokal6 days ago
Plaka den ‘Pòchi’ pa paga pa nos importashonnan ta birando ménos
-
Lokal6 days ago
Frakshon di PAR ta puntra kiko florin Karibense ta nifiká pa Kòrsou


text:
E fundador y organisador di Miss Aruba Online, Hendrik ‘Endy’ Croes, den su entrevista den edicion di FOCUS Digital di februari, ta elabora riba e certamen di Miss Online 2021. E aña aki tanto e parti di e reglanan como huzgamento a keda mescos. Den e prome encuentro via Zoom e candidatanan tabatin hopi pregunta tocante e ‘challenges’, mirando cu niun kier haya strafpunten, p’esey ta purba pa splica tur cos den mas detaye posibel, pa e ta cla pa tur hende. Mesun splicacion cu e candidatanan ta haya, e huradonan tambe ta ricibi for di e organisacion.
Endy a inicia cu e idea pa trece un cambio den e mundo di beyesa, y el a probecha e situacion di pandemia global, unda tur hende mester a mantene distanciamento social, pa organisa aña pasa un certamen cu un dinamica diferente, sano y innovativo. Ora cu a organisa Miss Aruba Online 2020 cu 11 candidata, e meta tabata pa e aña aki e certamen ta mas grandi, pero Endy no a spera cu lo mester a cera e inscripcion, pasobra e interes den cantidad di candidata tabata asina grandi. Den menos di 24 ora mester a cera inscripcion, pasobra ya caba a yega 15 candidata.
E exito di certamen aki ta debi, cu e no ta manera e certamennan tradicional y door di nan reglanan ta permiti mas candidata pa inscribi, pasobra nan a kita tur e presionnan di estetica tradicional, figura, estatura, estado civil, etc… no tabata importante. E huradonan a huzga puramente e esfuerso inverti di cada participante den cada reto. Tur participante mester a percura pa nan a haci cada reto di e miho forma posibel pa por resalta, unda e contenido ta sumamente esencial.
Ya por a cera conoci cu 10 candidata riba e rednan social di Miss Aruba Online y otro siman ta presenta e ultimo 5 participantenan. Lesa mas di e entrevista tocante Miss Aruba Online 2021 den edicion di FOCUS Digital di februari, cu ta acesibel via Apple Store of Android Google Play Store, cu por download e aplicacion aki riba un smartphone of tablet.
Anaïsa Orman – 25 – Passenger Handling Agent KLM Ginayla Arends – 22 – Studiante International Business Alisha Croeze -20 – Assistent dienstverlening en zorg Shaznay Pantophlet – 21 – Aviation Security Isleen Tromp – 20 – Makeup Artist Izayra Tromp -20 – Studiante EPB Economie Angie Gomez – 19 – Graduado EPB Economie Dahana Sylvaince – 18- Studiante Verpleegkunde


text:
18 di maart, un dia cu nos ta lanta trempan, bisti colornan di nos bandera y subi caya pa celebra nos dia nacional. Un dia cu ken cu ta biba akinan, cu ta stima e pida baranca aki, ta canta nos himno cu emocion y ta expresa su amor pa nos isla felis.
Pero un dia di goso, di amor patriotico, di explosion di arte pa cu nos cultura y tradicionnan awe nos ta celebra den trankilidad di nos hogar. Cu e situacion aki nos mester ta consciente, responsabel y sigui instruccionnan prescribi pa salud di nos tur.
Laga awe ta un dia di reflexion, pa nos para keto un rato y gradici Creador cu nos ta un isla bendiciona. Y den union, cu perseverancia, nos ta surpasa tur obstaculo y temponan dificil manera semper nos a haci, paso NOS TA ARUBIANO.
Pabien Aruba ariba nos Dia Nacional


text:
Belastingdienst Caribisch Nederland ta atendé bo datonan personal ku hopi koutela.
Kon e Belastingdienst Caribisch Nederland ta atendé bo datonan personal?
E Belastingdienst Caribisch Nederland ta usa bo emailadrès solamente pa kontestá bo pregunta.
Warda datonan personal
E Belastingdienst Caribisch Nederland no ta warda datonan personal mas largu ku ta nesesario pa kontestá bo pregunta. Despues ta destruí e datonan, a ménos ku e Belastingdienst Caribisch Nederland mester di e datonan pa investigashon. Por ehèmpel ora un hende usa e site pa kometé echonan kastigabel òf hasi ekspreshonnan kastigabel.
Ku ken nos ta kompartí bo datonan personal
Nos accountteam ta kontestá bo pregunta. Nos no ta kompartí bo datonan ku tersera parti. Den kaso di mal uso òf ekspreshonnan kastigabel por sigui un investigashon penal.
Sigurá Datonan Personal
Belastingdienst Caribisch Nederland den sentido tékniko i funshonal ta kumpli ku e eksigensianan pa seguridat di bo datonan. E forma ku ta atendé ku bo pregunta tambe ta reglá di tal forma ku solamente e empleadonan nesesario tin akseso na e datonan.
E Algemene Verordening Gegevensbescherming (AVG; Ordenansa General Protekshon di Dato)
E reglanan prinsipal pa atendé ku datonan personal ta pará den e Algemene Verordening Gegevensbescherming (Ordenansa General Protekshon di Dato). E reglanan aki tambe ta deskribí bo derechonan relashoná ku bo datonan personal.
Bo derechonan
Nos ta stòp di prosesá bo datonan personal ora nos kaba di kontestá bo pregunta. Bo tin e derecho di pidi nos pa laga bo kontrolá bo datonan personal i/òf drecha òf kompletá esakinan, i/òf haña bo datonan personal den un forma strukturá, usual, i den un forma aksesibel pa mashin.
Un petishon asina bo por dirigí na:
Afdeling Informatiemanagement Belastingdienst Caribisch Nederland
Kaya L.D. Gerharts 12
Postbus 329
Kralendijk
Boneiru
Mas splikashon tokante e derechonan aki bo ta haña riba e website di e de Autoriteit Persoonsgegevens (Outoridat Datonan personal) .
Finalmente, tambe bo tin e derecho pa mèldu algu serka e supervisor, e Autoriteit Persoonsgegevens (Outoridat Datonan personal) .


text:
Diabierna atardi a drenta informe di cu un damam lo mester a bay off na Arashi Beach, mesora a dirigi tanto polis como ambulans na e sitio. Mariniers protehando costa a tuma nota di hendenan den distress na Arashi y e a brinda asistencia. Na yegada di patruya a bin constata cu aki ta trata di un grupo di graduadonan cu lo tabata celebra riba beach y un dama lo a bebe dimas te bira malo. Ambulans a presenta na e sitio y a atende cu e dama y a transporte pa hospital pa tratamento medico.
1 thought on “Un graduado a bebe dimas na Arashi celebrando na Arashi”
-
Tje vies mucha ta bebe asina mira cuanto botter tin.
Esta berquenza anto abogado nan kier bira Tjé


text:
Biaha
BIAHA PA KÒRSOU
Kòrsou ta habrí pa bishitantenan i entrante djadumingu, 5 di yüni 2022, no tin ningun regla mas relashoná ku COVID-19 pa personanan ku ta biaha pa Kòrsou.
Bishitantenan ku no ta residente por keda hasi uso di www.dicardcuracao.com pa yena e tarheta di imigrashon digital.
PASAHERONAN DI TRÁNSITO
Pasaheronan ku ta biaha di tránsito via un pais denter di ménos ku 24 ora mester kumpli ku e reglanan i eksigensianan di e klasifikashon ku Kòrsou a definí pa e pais di orígen. Por ehèmpel, si un pasahero ta biaha di Colombia pa Kòrsou i e ta di tránsito via Panama den ménos ku 24 ora, e mester kumpli ku e eksigensianan ku Kòrsou a definí pa pasaheronan di Colombia.
Pasaheronan ku ta biaha di tránsito via un pais i ta keda mas ku 24 ora, mester kumpli ku e reglanan i eksigensianan di e klasifikashon ku Kòrsou a definí pa e pais di tránsito. Pa e kaso aki, den e ehèmpel anterior, e pasahero lo mester kumpli ku e eksigensianan ku Kòrsou a definí pa Panama.
NO MESTER TÈST NI TAMPOKO YENA E PLC MAS ORA TA BIAHA PA KÒRSOU
Klek akí pa un lista di tur nos laboratorionan lokal i lokalidatnan di tèst pa COVID-19.
Curaçao health app
Curaçao Health App ta Kòrsou su prueba digital di bakunashon (DCC). Por usa e DCC na Kòrsou, pero tambe ora ta biaha pa paisnan den Union Oropeo i tur demas pais ku ta aseptá e DCC di Union Oropeo. Bo por apliká pa bo DCC for di dos siman despues di ta kompletamente bakuná.
Klek aki pa apliká pa bo Curaçao DCC.
DURANTE ESTADIA NA KÒRSOU
MEDIDANAN DI PREKOUSHON DURANTE BO ESTADIA NA KÒRSOU
Bishitante i turistanan ku ta bishitá Kòrsou mester kumpli ku tur regla i medidanan general di prekoushon pa COVID-19 manera stipulá dor di Gobièrnu di Kòrsou. Pa bai mesora na e “Medidanan di Prekoushon di COVID-19”, por fabor klek akí.
Klek riba “mas informashon” pa tur informashon relevante pa un bishitante su estadia na Kòrsou.
SALIDA FOR DI KÒRSOU
Aki ta sigui tur informashon relevante pa bo salida for di Kòrsou. Ta importante pa bo tin bon konosementu di e kondishonnan ku ta importante pa por subi avion sin problema i aterisá na bo siguiente destinashon. En general, si mester di un PCR tèst, mester hasi esaki 48 ora promé ku yega e siguiente destinashon i si mester di un tèst antígeno mester hasi esaki 24 ora promé ku yega e siguiente destinashon. Kada tèst ta diferente. Un PCR tèst no por fungi komo remplaso di un tèst antígeno, ni un tèst antígeno pa un PCR tèst. Kada pais su kondishonnan ta diferente. Ta rekomendabel pa buska tur informashon promé ku bo biahe.


text:
Kralendijk- Ministerio Públiko di Karibe Hulandes (OM BES) te ku e momentu aki a risibí 371 prosès-verbal (p-v) di KPCN, Marechaussee i di Toezicht & Handhaving relashoná ku inkumplimentu di e ordenansa di emergensia / dekreto di gezaghèber di e medidanan di covid.
Mayoría di e prosès-verbal nan aki a keda repartí pa violashon di toke de keda (246 à $ 150,- but), probishon di alkohòl (37 à $ 150,- but), prohibishon di aglomerashon (67 à $ 150,- but) i kombinashon di e infrakshonnan aki (à $ 250,- but).
Kolaboradornan di OM BES ta trahando duru pa prosesa e but nan i pa tuma kontakto ku e personanan ku a kibra ku regla. Na tur OM BES a kobra $ 2.050,- na but. E butnan aki a keda repartí den e periodo ku Boneiru tabata den un nivel di riesgo mas haltu.
Deurwaarder
For di 1 di aprel te ku awe e deurwaarder a entrega 276 karta di but na kas. Por paga e deurwaarder mesora ku karchi por medio di un aparato mobil di swaip ora pasa trese e karta di but na kas. E intenshon di OM BES ta pa dagfar e personanan ku no paga nan but pa bai korte, kuminsando den ougùstùs.


text:
Diamas algo prome cu meyanochi radarkamer a detecta un boto cu a crusa den awa territorial di Aruba. E boto ta procedente di Venezuela.
Radarkamer a informa personal di Kustwacht y tambe a mobilisa helikopter di polis. Patruya di San Nocolas como tambe K-9 a mobilisa pa asina controla den e area na tera.
Kustwacht a persigui e boto, unda esnan riba e boto lo mester a tira pakete den lama. E boto a wordo intercepta pa Kustwacht y a detene un total di 7 ilegal.
Helikopter di polis te ainda ta buscando pa bultonan den lama.


text:
Bibliotekanan karibense, monumentonan i archivonan e añanan binidero por konta ku hopi miónes èkstra di Hulanda.
E sèn no ta bai solamente pa biblioteka físiko na Boneiru, Sint Eustatius i Saba. Sekretario di Estado Gunay Uslu (Kultura i Media) ku esei tambe ke paga un biblioteka online ku tur hende por usa tur seis isla.
“Tambe nos ta invertí den herensia i archivo. Pasobra esei ta e relatonan di nos pasado komun i nos mester kuida esaki bon. Eksaktamente pasobra e historia ei tin bia ta pisá i kompliká”, e ta skibi den su Karta di Diferente Aña di Kultura.
Ademas Uslu ta saka 10 mion euro for di e Fondo Nashonal Di Restorashon pa monumento karibense. Ta pa fiansa ku interes abou ku kua doño por restorá e monumentonan. E islanan karibense por haña supsidio tambe di Fondo di Kultura di Reino.
Investigashon di héroe di resistensia arubano
Un ehèmpel di esei ta e Fondo di Partisipashon di Kultura pa kultura hubenil, ku e aña aki kaba a finansiá e proyekto ‘En buska di Boy Ecury’ pa mucha di skol arubano (mira e potrèt).
E hóbennan a hasi investigashon den e archivo di famia Ecury, ku Archivo Nashonal di Aruba a digitalisá den koperashon ku e instituto hulandes pa dokumentashon di guera. Ku loke nan a haña, despues e hóbennan a traha kuné kreativamente.


text:
ORANJESTAD – Un total di 4 casino (reparti entre 4 hotel) ta cera porta entrante awe diamars, y manda nan trahado cas relaciona cu e caso di coronavirus. Ta trata di hunto 370 trahado di casinoLoke ta positivo ta cu tur trahado di e 4 casinonan aki, segun e doñonan a informa noticiacla, ta haci esaki cu pago. Pues e trahadonan por keda trankil cu nan pago no t ana peliger. Ta trata di Wind Creek Crystal Casino y Wind Creek Seaport Casino, Okeanos pa loke ta Renaissance Aruba Resort y Casino, y Liv at Barceló y The Casino Aruba na Hilton Aruba Caribbean Resort & Casino. Pa loke ta e ultimo dosnan, ta trata di 100 trahado entre e dos hotelnan hunto. No ta conoci cuanto Renaissance tin. Pa loke ta Renaissance, a bisa cu asina cu ta responsablemente posibel pa habri, lo haci esaki atrobe. E doñonan a bisa cu asina nan ta cumpli cu e peticion di ‘social distancing’ y tambe e bienestar di e trahadonan.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Director di KIA, Rocco Tjon y Terry Gumbs a entrega e diploma na 11 detenidonan cu a sigui e curso di saca golpi y spuit auto.
Esaki a tuma luga den Biblioteca dilanti tur esunnan cu a forma parti di e ekipo cu a organisa e curso aki, incluyendo e director y representante di Enseñansa pa Empleo. Na momento di firma e diploma, Ramon Coffy y Gregory Croes tabata presente hunto cu personal di KIA y e graduadonan.
E detenidonan/studiantenan tabata motiva y a pidi pa sigui cu cursonan den KIA. “Tin biaha tin cu motiva mas, pero p’esey sr. Tjon ta ocupa pa trece otro profesionalnan banda di e profesionalnan cu ta den cas caba”, asina sr. Gumbs, Mediawerkers schooling en vorming, a expresa. Asina aki lo forma un ekipo fuerte, cu sa di motiva empleadonan y clientenan pa asina por bay dilanti. Tambe pa duna contenido na e programa di resocialisacion y e integracion na KIA.
Cu e proyecto aki lo kier logra yuda detenidonan den KIA y despues tambe e nazorg lo por sigui. KIA ta na mesa cu Reclassering y otro organisacionnan manera AHATA y ATA, pa mira si nan por coopera pa duna e clientenan un di 2 oportunidad cu un trabou, den un esfuerso conhunto pa logra rehabilita pa nan por sigui nan bida y duna bek na comunidad.
Sr. Coffy a ricibi training for di sr. Croes, representante di Enseñansa pa Empleo, y el a acerca su persona pidiendo Enseñansa pa Empleo un aporte pe hoben nan encarcela den KIA.
Sr. Croes a yega KIA y a yuda sr. Coffy pa duna nan e certificado y diploma. Nunca el a drenta KIA y semper sr. Croes a duna curso pafo, pero pa prome biaha eyden, e ta haya cu e mucha hombernan ta bon educa. Nan tabata aporta na loke tabata siña nan, asina e representante di Enseñansa pa Empleo a expresa. Pa loke ta e trabou cu nan kier eherce y e training duna, ta kere cu na momento cu nan sali for di KIA nan lo por haci e trabou di spuit auto.
Trahado di siguridad di KIA, sr. Coffy a splica cu e prome grupo cu a atende un curso di lassen di Wilfrido Dubero. Despues di esey a cuminsa di biaha cu e curso di spuit y saca sla (uitdeuk). E team ta consisti di 5 persona cu ta facilita e curso y siña e hobennan pa bay dilanti. “Nos ta haya cu e ta bayendo bon. Tur ta saliendo perfecto”, el a duna di conoce. Ta purba di haci miho posibel y ta resultando, esunnan cu kier ta sigui e les y bay dilanti.
Sr. Coffy hunto cu su grupo ta siña e studiantenan manera nan a haya les, con cosnan ta bay. El a gradici señora Corman di MIPA y Complete Out of Care, Gregory Croes, kende a pone confiansa 100% den su persona hunto cu MIPA.
Director Tjon tabatin confiansa den sr. Coffy, kende a sinta cu sr. Croes pa traha riba un plan di kico nan lo haci. Sr. Croes a percura pa haya e materialnan di sponsor pa duna les den KIA. Pa loke ta e autonan cu nan a spuit, e director a percura pa haya esaki nan como sponsor. Di aki e curso a cuminsa.
Na KIA hende por a hiba auto y e presonan ta traha riba dje, pero awo cu 11 preso gradua den spuit auto ta keda na e director pa habri e garashi bek y pa por duna servicio bek.


text:
ORANJESTAD ARUBA, 19 september 2020: LabHOH actualmente ta confrontando algun problema tecnico pa loke ta manda resultadonan di testnan di covid19 pa DVG. Actualmente ta trahando duro pa drecha e problema tecnico aki, pues ta haci imposibel pa DVG suministra cifra di covid-19 riba dia di awe.
Cifranan pa loke ta admission di pashentnan cu covid-19 den Hospital awe ta 41 persona riba departamento di covid-19 y 8 pashent den Cuido Intensivo. Entre ayera cu awe 3 pashent a bay cas di departamento di covid-19 y 9 pashent nobo a ser admiti y pa loke ta Cuido Intensivo 4 pashent a sali di ICU y 1 pashent nobo a ser admiti den ICU.
Nos ta spera di por informa comunidad mayan diadomingo riba e cifranan di diasabra 19 y diadomingo 20 di september.
Nos ta gradici boso pa tur e comprension pa e situacion actual cu LabHOH ta confrontando.


text:
Cu inmenso dolor na nos curason, pero conforme cu boluntad di Dios, nos ta anuncia fayecimento di:
Raul Wild
Mihor conoci como:
Rudy
*10 January 1937 – † 14 November 2022
Ta invita demas famia, bisiña, amigo- y conocirnan, pa e acto di Entiero cual lo tuma lugar Diahuebs 17 di November 2022, for di 2’or pa 4’or di atardi na Ad Patres Funeral home & Crematorium. Despues lo ta sali pa Santana Central na Sabana Basora.
Oportunidad pa Condolencia lo ta Diarason 16 di November 2022 for di 7’or pa 9’or di anochi na Ad Patres Funeral Home & Crematorium.


text:
Kralendijk- Fundashon Mariadal ta bolbe suavisá e medidanan di prekoushon ku a toma den e temporada di Covid. Spesialmente ta bai adaptá e maneho di entrada i e reglanan pa bishitante. E medidanan ku a suavisá ta lo siguiente:
Maneho di entrada
- Na entrada ta hasi pregunta tokante keho i biahenan resien pa eksterior.
- Bistimentu di un tapaboka ta bira opshonal pa pashènt sin keho.
- Pa pashènt di poli ku tin keho sí e obligashon pa bisti tapaboka ta keda na vigor. Den kaso ku e pashènt mes no tin un tapaboka, nos personal ta ofres’é unu.
- Ta supliká bishitantenan ku tin keho pa bini bèk ora nan no tin keho mas.
- Bishitante pa Kas di Kuido, Sentebibu i Special Care sí tin ku bisti un tapaboka ora tin kontakto dentro di 1,5 meter. Esaki no tin mester di ta un tapaboka médiko.
Kas di Kuido
- Ta suavisá e areglo pa bishitante i e ta bira di 10:30 – 20:00. Maksimalmente 2 bishitante pa kada habitante.
- Un súplika urgente pa bishitá maksimalmente 1 habitante kada biaha.
- Por kuminsá atrobe ku salimentu pa un dia ku òf sin pasa anochi i tambe ku salimentu pa un wikènt.
- Por kuminsá ku aktividat durante dia.
- Ta supliká bishitantenan ku tin keho pa bini bèk ora nan kehonan pasa.
Areglo pa bishitante di Sentebibu i Special Care
- A suavisá esaki i el a bira 2 momentu di bishita pa dia i maksimalmente 2 bishitante kada biaha.
- Orario di bishita di Special Care a bira 12:00 – 13:00 or i 18:00 – 19:00 or.
- Orario di bishita di Sentebibu a bira 11:30 – 13:00 or i 18:30 – 20:00 or.


text:
Willemstad- Na Kòrsou e proseso pa registrashon pa bakuna kontra di Covid-19 ta kanando hopi bon. Mas ku 68.000 hende a registrá nan mes kaba.
Ademas desde awe hende nan por kana drenta tambe sin registrashon di antemano. Esaki ta posibel solamente na WTC i na Sentro Deportivo Kòrsou.
Promé ku a kampaña di bakunashon, mayoria hende tabata duda ainda si nan lo a bai bakuná òf no pero den simannan tras di lomba tòg ta ripará ku hopi hende sea a bakuná kaba òf ya a registrá pa risibí e bakuna.
Moderna
Aunke de komienso Kòrsou a usa solamente Pfizer, meskos ku ta e situashon na Boneiru, awor aki a kuminsá bakuná ku e bakuna di Moderna tambe. Moderna, ku ta wòrdu produsí na Merka, ta esun ku a usa tambe na ámbos St. Eustatius i Saba. E bakuna, huntu ku Pfizer, ta esun ku mundialmente ta wòrdu konsiderá esnan mas mihó i seif.


text:
WILLEMSTAD- 5 di òktober 2018 – Resientemente Ofisina di Turismo di Kòrsou (CTB) ku ta enkargá ku kordinashon di e aria di rekreo na Marie Pampoen a organisá un enkuentro pa asina ofisialisá komienso di e trabounan na e kompleho deportivo eksistente na Marie Pampoen. Komo parti di e trabounan ku ta tumando lugá na e aria di Marie Pampoen, e kompleho deportivo lo bai keda rekonstruí den un fasilidat nobo. E proyekto desaroyo aria di rekreashon Marie Pampoen ta un inisiativa di Ministerio di Desaroyo Ekonómiko huntu ku Ministerio di Tráfiko, Transporte i Planifikashon Urbáno i Ministerio di Salubridat Públiko, Medio Ambiente i Naturalesa. Na e enkuentro a hiba palabra Minister Steven Martina, Minister Zita Jesus Leito i Minister Suzy Camelia Römer. Tur a ekspresá nan satisfakshon ku e anunsio ofisial di e trabounan ku lo bai start pa asina konstruí un kompleho deportivo nobo. Tambe e atardi a konta ku diskurso di sr. Edfrim Reina di Fundashon Desaroyo Marie Pampoen i Bisendario i tambe sr. Andy Janga di Fundashon pa Progreso Marie Pampoen.
E kompleho deportivo nobo lo enserá un edifisio inkluyendo espasio pa un ofisina, snèk, terasa, kleedkamer i tualèt. Tambe lo bini un vèlt multi funshonal pa basketbòl i vòlibòl, dos vèlt pa bolas krioyas i un vèlt pa futbòl ku yerba artifisial. Na aña 2015 a enkargá CTB ku desaroyo di e aria di rekreashon Marie Pampoen. Despues di risibí tur e pèrmitnan nesesario konstrukshon di e aria parti Wèst a kuminsá na aña 2016. Na aña 2017 e fase aki a keda konkluí. Awor ta sigui ku e kompleho deportivo nobo.
CTB i demas partnernan den e proyekto ta gradisí tur usuario i spesialmente habitantenan di Marie Pampoen pa e komprenshon i pasenshi pa kualke molèster ku e trabounan por kousa i ta kòrda tur usuario ku ta únikamente huntu nos por pèrkurá pa e aria aki keda mantené komo un lugá agradabel pa nos hendenan i turistanan por rekreá.


text:
E tabata un noticia cu tur hende tabata papia riba dje. Un simpel combersacion di basta luna pasa a bira noticia di henter un siman largo na Aruba. E dos damanan cu a papia cu agentenan riba patruya. E combersacion ameno a causa cu a suspende dos Polis. Awe tin un solo Polis trahando bek y e otro na cas ainda pendiente pa nan yam’e pa bay traha. Hasta Hues a mustra cu e decision di Mando Policial tabata dramatico.
E dama “Carolina” cu a dal auto na Drive Inn a keda deteni pasobra e tabata burachi. Manera cu a saca e potret, e informacion a drenta cu Carolina ta e actriz principal di e âPatruya 37â. A resulta cu e tin basta luna na Aruba y a pidi asilo. Mientrastanto su asilo mester a wordo nenga despues di tur e lunanan cu a pasa. E no a bandona Aruba mas.
Awor si su careda a caba despues cu e tabata riba un paranda y a dal auto burachi y sin rijbewijs banda di rotonde Drive Inn. A hib’e Warda di Polis di Shaba unda el a supla y e resultado a sali malo p’e. Pa colmo e ta ilegal na Aruba. Den e mesun auto tabatey tambe un homber y un señora mas, ambos ta Latino. E señora ta di nacionalidad Dominicano y ta esun cu a graba e video ora e agentenan tabata papia cu e damanan. El a graba su mesun amiga y despues di algun luna e video a aparece riba caya y a bay viral. E tempo ey Carolina cu su amiga cu a haci e grabacion a rabia cu otro. Awor nan ta amiga atrobe y hasta tabata riba paranda te cu husticia a pone man riba nan.


text: KRALENDIJK – Direktiva di skol Amplio Papa Cornes a manda karta pa mayornan ku algun informashon. E karta ta fechá 14 di ougùstùs 2020. “Direktiva di Skol Amplio Papa Cornes ta informá tur mayor di e alumnonan di e skol. Djaluna 17 di ougùstùs skol ta kuminsá pa tur alumno di e skol ariba menshoná. Mayor di alumnonan di grupo 1-2-3 por subi tereno di skol riba e dia pa trese e yu. Despues di e promé dia di skol, mayornan di grupo 1 so por sigui trese e yu mainta na e grupo. Esaki enkonekshon ku medidanan relashoná ku COVID-19. Ta bai tin anochi di informashon pa sera konosí ku e maestronan di e skol. Kaya Leiden ta habrí temporalmente i por usa kayanan di den bario Nort di Saliña. Ta bon pa pone bon atenshon riba tráfiko. Por subi tereno di e skol for di e porta chikitu na parti nort di e edifisio ros, i e porta grandi parti pariba di e skol, pa yega na klas. Tur klas di e skol ta kaba normal 12.33 di mèrdia.


text:
Publiká riba 11 Novèmber 2022
Willemstad – Riba djabièrnè 11 di novèmber Minister Charles Cooper huntu ku Minister Sithree van Heydoorn a firma un asina yama ‘Letter of Intent’ ku Didi’s Foundation di e gran pelotero Sr. Didi Gregorius, pa bin ku un kompleho deportivo na Tera Kòrá.
E kompleho deportivo aki lo konsistí di estadio ku un vèlt basta grandi pa por train beisbol, un vèlt mas chiki di futbòl, i parti paden lo tin oportunidat pa hasi diferente aktividat deportivo mas, manera entre otro tenis di mesa, biljart, i/òf rekreo pa muchanan. Tambe lo tin espasionan pa hasi ‘naschoolse opvang’ i duna ‘huiswerkbegeleiding’ na muchanan.
Ambos partidonan lo hasi nan máksimo esfuerso pa por kumpli ku lokual e ‘Letter of Intent’ ta stipulá pa Gobièrnu por otorgá e tereno definitivamente den forma di èrfpagt.
Minister Cooper i Minister Sithree ta spera di pronto por pone e promé piedra.


text:
E mutacion nobo di covid-19 haya na Zuid Africa, Inglatera y Brasil ta 70% mas contagioso cu e prome virus di covid segun expertonan y esaki ta motivo di preocupacion pa e industria di aviacion y por afecta nos turismo si esaki realmente ta asina. Expertonan ta haciendo diferente estudionan di e tres mutación di covid pa asina mira con y con lihe e ta ser pasa di un persona pa otro. Nan ta pensa cu e crecemento den casonan na Merca tin hopi di haber cu e mutacionan nobo aki.
Merca a registra 249,945 caso average pa día den un siman y e number mas halto di morto desde cu e virus a yega Merca, 4400 persona a fayece riba un dia consecuencia di e virus. Expertonan na Merca ta calcula cu si e sigui asina nan lo surpasa 640 mil morto pa luna di Mei y lo por pasa e cantidad di mortonan di e pandemia di Influenza di aña 1918.


text:
Feliz dia international di hende muher. Un dia special pa e ser excepcional den nos bida.
Pabien na tur e hende muhernan riba nan dia awe.
Awe ta un dia pa reconoce e importancia di e hende muher den nos communidad y den nos bida diario. Nan tin rol fundamental pa nos tur y ta central di cada famia. Sin importa si ta un ama de cas, un docente, un , un secreatria, un assistente, un consehero, un housekeeper, un manager, un CEO of cualkier otro funcion den nos comunidad, cada un dama tin un responsabilidad hopi importante den su bida diario como ser femenino.
Nos mester gradici tur ser femenino aki pa nan contribucion na nos pais. Ami ta gradici tur e damanan aki den nos communidad pa tur locual nan ta haci. Tur ser femenino ta mes importante.
Den mi bida diario tin hopi dama importante, cuminsando na mi casa, mi mama, suegra, tantanan, primanan, esnan cu ta yudami incondicional riba mi bureau. Tur masha danki.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Mientras mundo henter tabata duna bonbini na Aña 2022 cu klapchi, vuurwerk y celebracion, apesar di e circunstancianan actual, e streanan di Hollywood tambe a comparti e detayenan di algun di nan propio celebracionnan.
Miley Cyrus & Pete Davidson
Miley Cyrus y Pete Davidson a presenta un special riba television na Miami, y Miley a publica varios imagen di nan ta haci joke y pasando pret den e ensayonan prome cu e evento. Awo cu nos sa cu Davidson ta saliendo cu Kim Kardashian, tabatin rumor cu e strea di ‘reality TV’ lo a haci un aparicion cortico den e show, pero parce cu e no a aparece durante e programa.
Heidi Klum
Ta bon conoci cu Heidi Klum tin un amor pa fiesta y celebracion, el a comparti hopi potret di su celebracionnan di Pasco di su famia. Pa Aña Nobo e modelo a bay riba su rednan social pa comparti un gif di dje lagando un canon di glitter los, cu e caption :”Here’s to 2022”.
Rebel Wilson
E comediante, actriz y escritora Australiano, Rebel Wilson, a comparti un potret cu su siguidonan riba su instagram di un fiesta, cu e tabata presente. Cu un bisti bronze y posando banda di un pool Wilson ta manda: “Love from down under”. Ora cu mey anochi a yega, Wilson a bisti un hoodie geel mas relaha, y e tabata riba un boto den Sydney Harbour, cu un fondo di e famoso klapchinan di Aña Nobo di waterway.
Demi Moore
E actriz di ‘Ghost’ Demi Moore a celebra 2022 den un ambiente cozy y comodamente den un scenario ‘snowy’. E actriz a comparti un potret di Aña Nobo den un jersey festivo. Riba un di e potretnan cu el a comparti, e ta mustra relaha den pijama cu su famia y amistadnan den un lounge.


text:
ORANJESTAD,Aruba
Parlamentario Endy Croes ta contento di e direccion y rumbo nobo cu Pais Aruba ta bayendo. Ta fresco den nos memoria e desaster financiero cu Mike Eman a laga atras. Tampoco por lubida con e traspaso di gobernacion a bay na 2017. Coordinadornan di ex-Ministernan hunto cu algun ex-minister a destrui Cocolishi. A horta lessenaar, computer, stoel. A corta tur e cabelnan di Setar kibrando tur comunicacion interno, a delete e harddrive di e sistema central di henter Cocolishi pa garantisa cu e gobierno nobo no por haya ningun informacion apesar cu gobernacion ta un continuacion. Banda di esaki no a traspasa ningun documento.
Presupuestonan artificial
Momento cu Gabinete Wever Croes a asumi su responsabilidad dia 17 di november 2017 mesora a bira conoci cu Mike Eman cu su conseheronan financiero manera Richard Arends tabata draai Aruba riba presupuestonan artificial. Asina nan tabata tuma CAFT y Hulanda haci. AVP a presupuesta alrededor di 70 miyon florin como entrada di CITGO cual desde 2016 no a ricibi ningun cen. Di RDA sinembargo AVP a malgasta rond di 20 miyon entre otro cu 3 diferente fiesta di apertura unda un di nan tabata cu Destra. Mike De Meza, bo t’ey?
Recordnan na deficit
Presupuestonan cu a bati record di deficit den historia di Pais Aruba. Deficit di 400 miyon tabata standard pa Mike Eman y AVP. AVP a presta 2200 MIYON den 8 aña. AVP a malgasta 142 miyon na salario di coordinadornan. Asina AVP a percura pa e Debe Nacional alcansa 90% di GDP. Asina Mike Eman a sinti’e hopi orguyoso di su actonan destructivo pa Aruba y e mes a expresa den Parlamento cu e ta orguyoso di e debe y e debe t’ey pa henter pueblo bay pag’e pa futuro. Hulanda den su rapport na 2018 a splica cu den 20 aña si Aruba sigui un rumbo nobo pues na 2039 lo logra baha e debe di Mike Eman y AVP di 90% pa 50%. Mas tristo ta cu MEP a laga esaki na 2009 bou di 50%. Esaki ta e realidad.
Trahando cu un vision coherente
Parlamentario Croes no lo bay den mucho repiticion awe di tur e abusonan di Mike Eman y AVP. Gabinete Wever Croes sinembargo no a sinta yora pero a traha cu un vision coherente pa saca Aruba di situacion unda Aruba casi a bati bancarota. Danki na e comprension di henter e Gabinete y e Liderazgo di Evelyn Wever Croes y e disciplina den maneho di henter e gabinete por nota di un cambio drastico di rumbo. A logra baha masha hopi gasto. Por ehempel Mike Eman tabata tin 147 hende riba su payroll pagando 11.3 miyon pa aña. Asombroso ta cu riba e piso di Mike Eman den Cocolishi apenas 25 stoel tabata tin. Pues campañadornan tabata cobra sinta na cas sin traha. Minister President Evelyn Wever Croes tin apenas 21 persona trahando cu un gasto di 2.5 miyon pa aña. Un rebaho den gasto di 8.8 miyon. Voorlichting na 2017 Mike a malgasta 1 miyon complaciendo entre otro Speed y Patrick Paskel. Na 2019 esaki tabata 176 mil florin. Pues un rebaho di mas di 800 mil den un aña. Esaki ta ehempelnan bibo.
Aruba ta riba e bon rumbo. Aruba ta wordo rescata pero esaki ta exigi comprension y un trabou coherente comun cu un vision y pasion pa scapa bo pais. Locual pueblo mester evita di awor en adelante ta pa nunca pero nunca mas AVP bin na poder. Hunto nos lo logra restablece ordo financiero y asina garantisa felicidad di nos yiunan den futuro.


text:
Cashero: Diadomingo den oranan di mainta polis y ambulance ta wordo manda na Cashero pa un accident cu varios hende herida.
Home Uncategorized Accident frontal entre chauffeur di un Toyota Tercel y un Toyota Yaris,...
Accident frontal entre chauffeur di un Toyota Tercel y un Toyota Yaris, cu tres persona herida
Na momento cu e patruya di polis tabata acercando e sitio di accidente nan a nota un Toyota Yaris cu basta danjo material,e mesora nan a sigui esaki, a par’e, mesora a nota cu e chauffeur di e Yaris tabata herida y cu tabata trata di un di e autonan involvi den e accidente y cu lo kier a cuminsa na bandona e sitio di accidente
Na e sitio polis a bin compronde cu ta trata di un accidente frontal, caminda e Yaris tabata biniendo di panort cu velocidad halto y e chauffeur no por a controla e auto, a hala na su man robes y a dal frontal contra e Toyota Tercel cu tabata biniendo di pazuid.
E dos chauffeurnan tabata herida y tambe un pasajero cu tabata den e Tercel cu no tabata tin su faha di siguridad bisti y door di e impacto fuerte a dal su cabes den e windshielda y tambe a keda herida,
Personal di ambulance a trata e heridonan na e sitio y despues a transportanan pa hospital.


text:
Diabierna awor dia 13 di october 2017 e campeonato nacional di division di honor di nos deporte rey ta inicia. Arubaanse Voetbal Bond (AVB) ta orguyoso di anuncia cu 10 ekipo a inscribi pa e campeonato aki, di cual e prome rond ta cuminsa diabierna y lo e esaki lo termina pa dia 10 di december 2017.
Ekiponan cu lo hunga contra otro den e prome rond aki ta SV RCA, SV Caiquetio, Deportivo Nacional, SV Riverplate, SV Bubali, SV La Fama, SV Britannia, SV Estrella SV Dakota y SV Juventud Tanki Leendert. E weganan lo tuma luga riba diabierna, diasabra y diadomingo y tur ta tuma luga den Stadion Guillermo P. Trinidad na Dakota.
Diabierna lo tin e apertura pa 7:15 PM, unda cu ekiponan di LIFIDA lo desfila hunto cu e 2 ekiponan di e anochi aki. E wega lo inicia pa 8:00 PM, unda cu RCA lo enfrenta Caiquetio. Diasabra anochi pa 8:00 PM e campeon di aña pasa, esta Deportivo Nacional lo defende su titulo contra di Riverplate. Diadomingo lo tin 1 wega, cual lo ta entre SV Bubali y La Fama pa 6:00 PM.
Pa awor, ta invita comunidad amante di futbol, pa yega stadion pa sostene y apoya nos futbolistanan di e 10 ekiponan competiendo na e nivel mas halto posibel di futbol, buscando e trofeo di campeon.
A funda Arubaanse Voetbal Bond (AVB) na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur nos isla, incluyendo e muchanan, hoben, hende muhe y adultonan. Nan ta responsabel pa sanciona e torneonan di futbol organisa pa mayoria liga. E oficina di AVB ta situa den Compleho Deportivo Frans Figaroa na Noord.


text:
Mes kos ku miyones di hóben na Merka, mi ihá i su ruman, ámbos, Merikano bou di 24 aña na 2016, a vota pa Sr. Sanders bira e kandidato pa Kas Blanku. Sanders no ta hóben pero e (taba)tin un apelashon inkreibel serka hóbennan. Pakiko? E ta papia i ta interesá den temanan ku ta apelá na hóben: kambio di klima, turismo responsabel, reforma di sistema bankario i fiskal, mas partisipashon den prosesonan demokrátiko, derechi di animal, multikulturalismo, integridat djis pa menshoná algun.
Aki, mas opvio awor ku ta temporada di elekshon, ta apelá na hóbennan dor di desbaratá tur hende ku no ta hóben. Aparentemente si bo no ta ‘hóben’ manera nan ta definí esaki, bo no ta sirbi. Pues listanan ta inundá ku hóben ku segun nan ta adekuá a base di solamente riba e fecha ku nan a nase. Bo no ta tende di kontenido ku ta apelá na hóben manera prinsipalmente kambio di klima, kuido di animal, manipulashon genétiko, eutanasia, peliger di e-sigaria, poblashon ku ta dekresiendo, remplaso di e industria petrolero i muchu mas.
Hinter e asuntu di hóben aki a bira manera e kantika Quitate Tu Pa’Ponerme Yo. Un pregunta ta surgi: e hóbennan aki ku awe ke kore ku tur no-hóben ta primintí ku mayan ora nan no ta hóben mas (konforme e mesun definishon ku nan ta usa awe) lo hala kita pa esnan hóben e tempu ei? Si t’asina, mi no a tende nan afirmá esei.
Un koseho. Bo no mester ta un hende muhé pa bo lucha pa derechi di muhé (pensa riba Dòktor da Costa Gomez), bo no mester ta pretu pa lucha pa derechi di hende pretu na Merka (John F. Kennedy, Pearl Buck). Pues e lucha di issues importante pa e hóben i esnan ku ainda tin ku nase no ta dependé di e edat di luchadó, sino su konvikshon, kapasidat i abilidat di mira dilanti i tuma akshon.
Willemstad, Kòrsou


text:
VVRP ta bin ku maneho nobo di mobilidat pa ku Transporte Públiko.
Ministerio di Tráfiko, Transporte i Planifikashon Urbano, ta desaroyá un maneho nobo di mobilidat, pa bùsnan di ABC (konvoi) por pasa e rutanan riba kaminda grandi, mièntras e konvoinan chikí lo drenta mas den e barionan. Den e plan nobo ta involví tur partner, pues shoufùrnan di bùs chikí tambe. Ta e intenshon pa bin un kooperashon entre ABC i shoufùrnan di bùs. Den e maneho ta wak tambe pa tin mihó aksesibilidat den barionan nobo ku a bini aserka. Lo konstruí mas stashon chikí, kaminda tantu konvoi grandi komo chikí por para. Nos transporte públiko ta defisiente i mester yega na un situashon, kaminda hende ta haña agradabel pa uza transporte públiko i ta skohe pa de bes en kuando, laga nan vehíkulo na kas. Awor aki, transporte públiko tei solamente pa esnan ku no por pèrmití nan mes e luho di kumpra un outo.
“Pronto lo bini un kongreso riba e tema aki,” asina Suzanne Camelia-Römer (PNP) a bisa den Staten. Kompania di transporte públiko ABC ta haña un supsidio annual di 9.4 mion florin i ta generá nan propio entrada tambe. Ku e entradanan aki por kumpra mas konvoi nobo, segun Minister Camelia-Römer.


text:
Mientras cu autoridad di cada pais ta monitorea e preocupacion di avance di e variante di delta di coronavirus. Awo Lambda a keda designa manera e variante den investigacion pa autoridad di salud ‘Public Health England’ pa motibo di expansion internacional y otro mutacion.
E variante Lambda a keda clasifica manera variante di interes pa organisacion mundial di salud, el a keda identifica pa prome biaha na augustus 2020 y ta kere cu su origen ta na Peru. Lambda a keda detecta na 29 pais y ta principalmente na America Latino segun WHO.
Actualmente no tin evidencia di e variante Lambda, cu e por causa un malesa grave of pa haci cu e vacuna contra e coronavirus ta menos efectivo. Te cu awo a identifica seis caso di Lambda na henter Inglatera, tur relaciona cu biahe na stranhero.


text:
Lenga minoritario
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un lenga minoritario ta un idioma papia pa un minoria di e poblacion den un dado teritorio. Ta estima cu ta existi mundialmente entre 5 pa 7 mil lenga minoritario.[1] Cu un total di 196 estado soberano reconoci internacionalmente (2019), e idiomanan papia na tur pais ta representa pa gran parti lenganan minoritario. Na mesun momento algun lenga minoritario ta idioma oficial di un pais, manera e irlandes na Irlanda y e multiple idioma indigeno di Bolivia.
Charter Europeo[editá | editá fuente]
E Charter Europeo pa Lenganan regional of minoritario ta un tratado internacional cu desde 1998 ta proteha y promove lenganan regional of minoritario. Su definicion di "lenga minoritario" ta limita na e lenganan cu e estadonan-miembro di Conseho di Europa (Raad van Europa) ta reconoce como tal. Hulanda a firma y ratifica e Charter pa su teritorio na Europa y tin reconocimiento bou di e Charter pa su lenganan: Fries, Limburgs y Nedersaksisch. Na 2022 Gobierno Hulandes a entrega un proposicion pa laga reconoce tambe Papiamento como lenga minoritario y pa esaki resorta bou di e Charter Europeo.[2]


text:
Gobièrnu di Ecuador a limitá internèt di Assange (Wikileaks).
Gobièrnu di Ecuador a konfirmá ku nan a limitá akseso na internèt di Julian Assange, despues di ku Wikileaks a públika dokumentonan di e kandidato presidensial merikano Hillary Clinton. Ainda Assange ta biba den e embahada di Ecuador na Londres.
Den fin di siman Wikileaks a públika ku su fundadó Julian Assange no tin akseso kompletu na internèt. Despues di e notisia tokante e akseso limitá na internèt di Assange, mesora a surgi rumornan ku Merka lo a obligá Ecuador pa tuma medida kontra Assange. Sinembargo, gobièrnu di Ecuador a deklará ku nan no ta pèrmití niun pais pone nan bou di preshon. E medida ta mas bien, paso Ecuador no ke meskla nan mes den e proseso elektoral merikano.
Julian Assange di Wikileaks a haña asilo na embahada di Ecuador na Londres, despues ku un wes britaniko a dikta ku por entregá Assange na Suisa. Na Suisa nan ta akusé di delitonan seksual kontra dos hende muhé, pero Assange mes ta kere ku Suisa lo keré pa por entregé na Merka, pa motibu ku Wikileaks a lèk dokumentonan di entre otro ehersito merikano, den pasado.


text:
Volcan Etna, situa na Sicilia (zuid di Italia), a drenta den erupcion y a lanta un columna di huma di mas di 1 km cu a obliga e aeropuerto di Catania pa suspende tur nan actividad, causa di problema di visibilidad.
“Pa motibo di actividad erupcion di Etna y consecuencinan contextual di ceniza volcanico, e aeropuerto di Catania ta actualmente cera”, asina a anuncia autoridad di aeropuerto di rednan social.
Ta 5 di e buelonan cu a keda cancela of desvia pa e ceramento di espacio aereo tras di locual a sucede, segun informe di SAC, e compania cu ta administra e aeropuerto di Catania.
E erupcion di crater di volcan, cu un actividad fuerte di explosion y yena cu lava a cuminsa 16h ora local y a provoca un yobida di ceniza y piedranan di un cm di diameter na e provincia.
E instituto di Geofisica y Vulcanologia di e ciudad di sicilia a anuncia cu prome cu 7pm, e final di ‘espectacular’ di erupcion despues di un ora di actividad.
Nan a laga di emergi fluho di lava di crater, tanten cu ta pertenece activo cu ta dirigi na e ‘valle del Bove’, na e ladera oriental di e volcan. E erupcion no a pone na peliger pa e poblacion cercano y e caminda di e zona cu ta sigui opera cu normalidad. Etna, cu 3322 meter di haltura, ta e volcan mas activo di Europa.


text:
…5% kresementu den turismo di estadia…
WILLEMSTAD – 26 di sèptèmber 2019 – Ofisina di Turismo di Kòrsou (CTB) ta raportá 5% kresementu den kantidat di turista di estadia pa luna di ougùstùs 2019. Un kantidat adishonal di 1.834 turista a keda risibí na luna di ougùstùs 2019, hibando e total na 38.928 turista. Un total di 313.930 turista di estadia a keda registrá te ku luna di ougùstùs 2019, esaki ta 13% kresementu kompará ku aña pasá.
E region for di kual nos ta risibí mayoria turista di estadia kual ta Europa, a krese ku 11% na ougùstùs. For di region Karibe un kresementu di 42% a keda registrá na luna di ougùstùs. E merkado di Nort Amérika a registrá un bahada di 8%, mientras Sur Amérika a baha ku 15% primordialmente dor ku e frontera ku Venezuela ta será aktualmente mientras aña pasá na e mésun temporada aki e tabata habrí. No opstante e bahada den Nort i Sur Amérika, tòg a registrá un kresementu den luna di ougùstùsmirando e diversidat di merkadonan for di kua nos ta risibí nos turistanan. E kresementu signifikante for di Karibe por keda atribuí direktamente na e Curaçao North Sea Jazz Festival i naturalmente tambe na e buelo di 2 biaha pa siman for di Port of Spain ku Caribbean Airlines. Turismo di estadia for di Trinidad & Tobago a krese ku 237% na luna di ougùstùs.
E kantidat total di anochi pa turista a krese ku 1% na ougùstùs2019. Total 326 mil anochi a keda registrá. Turistanan for di Europa a keda 210 mil anochi na Kòrsou kual ta un kresementu di 6% den kantidat di anochi pa turista. Turistanan prosedente di Nort Amérika i di Sur Amérika a keda respektivamente un kantidat di 44 i 43 mil anochi durante luna di ougùstùs. Turistanan prosedente di region Karibe a keda un total di 26 mil anochi na Kòrsou.
Prestashon hotèlnan – CHATA
Sifranan preliminar di ougùstùs 2019 ta indiká ku Kòrsou a registrá un okupashon di hotèl di 75.7%. Kompará ku e mésun luna di e aña anterior (72.7%) esaki ta un oumento di 3 punto di porsentahe. E tarifa promedio diario (ADR) a subi ku 0.4% kompará ku 2018, di $150.46 pa $151.01.
Pa loke ta trata e entrada pa kamber disponibel (RevPAR), sifranan ta indiká un oumento tambe di 4.5%. E entrada pa kamber disponibel na ougùstùs 2018 tabata $109.36 i na ougùstùs 2019 el a subi na $114.30.
Turismo krusero – CPA
Na luna di ougùstùs 2019 un total di 13 barku krusero a keda risibí, kual ta 2 barku ménos kompará ku ougùstùs 2018 resultando den un bahada den kantidat di turista krusero. Un total di 34.531 turista krusero a keda risibí kompará ku 41.542 e mésun temporada na aña pasá. Esaki ta un bahada di 17%.
Turismo di estadia yanüari te ku yüli 2019
Di yanüari pa ougùstùs, turismo di estadia a krese ku 13%. Den sifranan apsoluto ta trata di un total di 313 mil turista di estadia.
Di yanüari pa ougùstùs, turismo krusero a krese ku 4%. Den sifranan apsoluto ta trata di un total di 503 mil turista krusero.
Di yanüari pa ougùstùs, e kantidat total di turista ku a bishitá nos país a krese ku 7%, den sifranan apsoluto ta trata di 829 mil turista.


text:
ORANJESTAD – Gabinete Wever Croes II a haci un mal trabou durante su prome 100 dianan. Esaki ta e resultado general di e encuesta cu noticiacla.com a tene siman pasa riba e tema aki. E preguntanan tabata simple, y dirigi rond di e hecho cu aki dos siman e gabinete ta cumpli su prome 100 dia den gobernacion. Esnan cu a participa, mester a bisa con e gabinete a traha, y tambe con cada minister a traha. Un total di 1196 persona a participa activamente, di cual mayoria tabata hende homber.
RESULTADO
E forma con e encuesta aki tabata hinca den otro ta cu por a ‘huzga’ e gabinete prome, usando hopi bon (4), bon (3), malo (2), hopi malo (1) y ‘mi no sa’. Pa e proposito aki a usa e prome 4nan menciona principalmente. Unabez tabula, ta coi e average pa determina den un forma husto, con cada pregunta a presenta.
PATRONCHI DI VOTO
Loke ta resalta inicialmente ta e patronchi di voto unda cu di e 1133 persona cu a contesta e pregunta di si nan a vota den e eleccion recien, 95% a bisa cu Si, mientras cu 5% a bisa cu no. A puntra tambe si e persona cu a participa na e encuesta, a vota pa e partidonan di coalicion, esta MEP y RAIZ, 1093 a contesta e pregunta aki unda cu 60% a bisa cu Si, mientras cu 40% a bisa cu no. Pues por deduci di e resultado aki, cu (entre esnan cu a participa den e encuesta aki), e average mas grandi (si conta malo y mas malo hunto ta yega 60%) no ta contento con nan partido a haci, y cu nan por ta defrauda y a demonstra esaki den e resultado.
GABINETE
Riba e pregunta con gabinete Wever Croes II a traha, como gabinete, tabata caba un señal cu cos no tabata bon. For di esaki, gobierno a haya un average di 2.1, cu ta cay den categoria ‘malo’, pero toch cu un indicacion ariba. Esey kier men cu e opcion cu ta keda registra den e caso aki, ta cu un grupo mas grandi a scohe entre malo y hopi malo, cu a pone e resultado sali asina.
MINISTERNAN
Entre ministernan tambe un grupo mas grandi a scohe entre malo y mas malo, unda cu solamente 2 minister a haya un average ‘positivo’ ora cu rond af ariba. Tur otro a haya malo, ni maske bo rond af ariba, y aki un minister ta sali di ‘bon’, ya cu realmente e ta cay den ‘hopi malo’ pero ora cu rond e af ariba e tambe ta haya un 2. Esaki ta e siguiente puntacion pa e ministernan respectivo cuminsando cu e minister cu a haya mas miho puntacion average te na e ultimo:
Minister Dangui Oduber. 3 (2.8)
Minister Rocco Tjon 3 (2.6)
Minister Geoffrey Wever. 2 (2.4)
Minister Endy Croes 2 (2.3)
Premier Evelyn Wever Croes 2 (2.2)
Minister Xiomara Maduro 2 (2.2)
Minister Ursell Arends 2 (2.0)
Minister Glenbert Croes 2 (1.9)
Esey kier men cu si mira e puntuacion, e minister cu a traha miho segun esnan cu a participa den e encuesta, ta minister Dangui Oduber y Rocco Tjon, mientras cu e minister cu segun esnan cu a participa, a traha mas malo den e prome 100 dianan di Gabinete Wever II ta ministernan Ursell Arends y Glenbert Croes.
MI NO SA
Loke tambe ta resalta, y por interpreta esaki den e popularidad di e respectivo minister, esun cu esnan cu a participa tabatin mas problema pa ‘rate’, tabata minister Geoffrey Wever cu a haya 21% di e votonan na ‘mi no sa’, sigui pa minister Rocco Tjon, . Por interpreta esaki cu sea no tin interes den e minister, of cu e no tabata suficiente den noticia activo pa hende por husga. Noticiacla mester clarifica mesora tambe cu mientras cu mayoria di minister ta activo (incluyendo esnan cu aki no a sali popular) y ta manda yen di comunicado di tur nan bishitanan diario, logronan diario, no ta nos practica di activamente publica trabounan di minister, pasobra ta considera esaki mas bien PR y no noticia, pero ta publica raportahe respectivo e minister ora cu e ta den noticia pa un of otro tema cu ta actual den noticia.
DISCLAIMER
Un total di 1196 persona a participa activamente na e encuesta digital aki durante 5 dia, di cual mayoria tabata hende homber. Noticiacla manera semper, no ta pretende cu su encuestanan ta representa henter e isla, ni cu tur hende tabatin acceso, mirando cu esaki tabata un encuesta electronico, pues cu no tur hende tin acceso na esaki. Asina mes, e ta un indicacion interesante entre usuarionan di Noticiacla y ta genera material suficiente pa tene na consideracion.
ORANJESTAD – Un dia despues di e sentencia monumental di Corte dialuna unda cu tres hues a dicta cu matrimonio di mesun sexo ta posibel na Aruba y Corsou, gobierno di (por lo menos) Aruba ta keto keto. Noticiacla a haci intento pa un reaccion di e mandatarionan, pero te awor, tin un silencio riba esaki. Tanto prome minister Wever como minister di husticia Tjon no a reacciona ainda pa NoticiaCla. No ta conoci si nan ta formulando un contesta ainda, y cu tin cu duna nan e tempo pa asimila e cambio aki, por lo menos legalmente. Asina mes, e unico politico local cu a reacciona habri riba esaki, ta e lider di partido ACCION21, Miguel Mansur. E lider politico aki nunca a sconde e hecho durante e ultimo eleccion cu e ta e unico lider politico homosexual. Su contesta riba e sentencia ayera tabata corto pero claro, y a bisa solamente en corto, ‘porfin’ riba su pagina social. Mientras cu gobierno a keda keto (ainda) publicamente, e mester reacciona oficialmente dentro di e tempo stipula y wak si nan ta bay den casacion. Noticiacla a compronde cu e posibilidad pa esaki tuma lugar ta casi un hecho, mirando e pensamento for di comienso cu Aruba no ta bay ‘permiti’ e cambio di ley aki ‘ainda’.
ORANJESTAD – E subida di tarifa cu 1 Florin pa autobus nota drenta na vigor awe mas! Asina minister di transporte Ursell Arends a confirma e siman aki. Segun e mandatario, durante e ultimo dianan a tuma nota di diferente expressionnan di parti di chauffeurnan di autobus chikito encuanto e subida di tarifa cu 1 Florin, indicando cu lo kier cuminsa cobra esaki entrante 1 di december 2022. Pero e proceso legal pa regla e tarifa nobo no ta finalisa ainda segun e mandatario.
ORANJESTAD – Embahador di Reino Hulandes na Venezuela Robert Schuddeboom a reuni cu minister di husticia Rocco Tjon e siman aki, riba entre otro e reapertura di frontera cu Venezuela. Durante e reunion aki, Aruba a duna un splicacion amplio di e grupo di trabou cu ta preparando pa cu esaki, como tambe e analisisnan pa loke ta e impacto di esaki, teniendo na cuenta e parti di siguridad.
ORANJESTAD – Awe tardi gobierno y Aruba Tourism Authority a lansa un proyecto innovativo caminda nos localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scohe diferente hercisio.
ORANJESTAD – Despues di retraso di 2 aña, ta inicia fase 3 di proyecto Baby Beach. Dialuna mainta Minister Dangui Oduber tabata na Baby Beach caminda e a anuncia cu ta sigui traha ariba e masterplan di Seroe Colorado den e caso aki e proyecto di Baby Beach, anunciando e Fase 3 di Baby Beach su MasterPlan. E proyecto aki mester eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
ORANJESTAD - Diamars ultimo Parlamento a trata e ley cu finalmente ta duna minister di Husticia Rocco Tjon e luz berde pa por ehecuta e proyecto di ex-Codemsa, cual pronto lo bay wordo comberti den un centro di Husticia, caminda lo bay ubica diferente departamentonan hudicial hunto bou un solo dak. Aunke cu a inicia cu e proceso aki di algun tempo atras, tin un motibo pa cual e ley a tarda un poco pa wordo aproba, esaki pa motibo cu e la wordo adapta completamente, mirando cu e proyecto a nace for di ex-minister di Husticia Sr. Bikker durante Gabinete Wever-Croes I. E adaptacion ta ensera cu mas departamento lo bay wordo ubica akinan hunto cu otro departamentonan cu no tawata tin un luga fiho pa traha.


text:
KRALENDIJK – Djaweps 5 di sèptèmber ultimo a entrega e Hyundai Atos 2020 na Ingmar Da Costa Gomez, ganado di e KAMPAÑA di RADIO LIVE 99.9 FM, huntu ku 12 “Branding partner”. Huntu nan a hasi posibel pa pone un outo disponibel pa un persona gana. Da Costa Gomez representá pa Akkermans Auto Suplies tabata e persona kende a start i gana e outo, durante selebrashon di 4 aniversario di Radio Live99.9FM den kura di J.C. Herrera, algun dia pasa.
Den un ambiente ameno dilanti di Akkermans Auto Suplies, tur presente a kombersá i bebe algu bon friu i saboriá kos di kome. Miéntras esnan invitá tabata gosa e atardi, a kontinuá ku entrega di yabi di e vehíkulo ofisialmente. Aaron Martis a entrega Marichelle Bosnie di Radio Live99.9FM e yabi di e outo, i Bosnie na su turno a entrega Ingmar Da Costa Gomez yabi di e outo nobo kla pa subi kaya. Ta trata di un Hyundai ATOS 2020 kolo shinishi. Despues Aaron Martis a dirigí algun palabra i a menshoná huntu ku Aimed Ayubi di Radio Live99.9FM, ku 2020 dia 5 di sèptèmber ta saka ganadó di un Hyundai Creta 2021 kolo pretu ful ekipá. Aimed Ayubi ta gradisí pueblo di Boneiru pa e sosten i ta kontinuá ku e trabou pa informá i regalá komunidat un outo nobo un bes pa aña. Ingmar na su turno a konta ku ta simplemente 2 bòn el a yena i a gana e outo. El a gradisí Radio Live99 i Akkermans Auto Suplies pa e tremendo regalo. El a yama danki tambe na tur ku a kontribuí pa hasi e kampaña posibel.


text:
KRALENDIJK – Ku e komunikado aki Fundashon KLAVE ke pone atenshon na algun punto ku ta rekardá e temporada di karnaval 2020 ku nos ta selebra e di 45 edishon di karnaval di Bonaire.
Si bo ta un hóben òf adulto disiplina, aktivo, sosial i ku stima Karnaval ku ta parti di nos Kultura, bo por inskribí pa asina forma parti di e elekshon nan pa ku embahadornan pa nos Marchanan di Karnaval 2020.
Pa elekshon di Reina Infantil edat ta 4 pa 7 aña, Hubenil edat ta 8 pa 12 aña, elekshon Tiner ta 13 pa 17 aña no mag di tin yu, pa elekshon Adulto mester tin 18 aña i por tin yu. Sea bo ta forma parti di un grupo, skol, organisashon òf individual tur por partisipá.
Pa loke ta trata Prins ku Pancho Hubenil ta di 7 pa 13 aña I pa esun mas grandi ta 17 aña bai ariba.
Lastu dia pa inskribi ta diabierne 13 di December 2019 I por haña formulario serka Gwendoline Concepsion naTelefon 700-5083 I via app 770-5083 I naturalmente serka Dalilah Thomas na telefon 7857623 di Fundashon Klave.
E elekshon lo bai tuma luga djasabra 1 di Februari 2020.
Tambe nos ta pidi tur organisashon ku kier pa Fundashon KLAVE reserva un fecha den temporada di karnaval pa kualke aktividat hasi esaki tambe mas pronto ku ta posibel pa nos por pone den nos programa. Pa e programa tentativo subi facebook di KLAVE bo ta wak fechanan ku tin aktividat kaba.
Na di 3 luga nos ke pidi tur tumbero pa kuminsa prepara trempan pa nos tin tumba nan riba nivel. Festival di tumba 2020 lo ta riba fechanan 8 di februari y 9 di februari 2020.
Nos ta spera ku henter pueblo di Bonaire por kontribui en grande ku nos karnaval 45 pa asina nos por selebra un tremendo karnaval.
Por kuminsa manda e lema di karnaval 2020 na fundashonklave@outlook.com of serka e miembronan di Fundashon Klave.
Pa mas informashon por tuma kontakto ku miembronan di Fundashon Klave of ariba facebook Fundashon Klave.


text:
Diabierna atardi, e di dos siman di IBiSA Kamp a culmina, e siman tabata na Centro di Bario Brazil y Frans Figaroa y IBiSA ta informa cu esaki tabata un exito.
Muchanan a haci diferente actividad deportivo na diferente localidad y tambe a haci bishita na diferente parti di Aruba.
E siman nobo ta ultimo siman di IBiSA Kamp cu ta bay tuma lugar na IBiSA San Nicolas Sport Centrum y tambe na Neftalie Park.
E Kamp aki ta full cera y no tin mas lugar pa inscripcion.
Keda pendiente pa mas informacion di parti di IBiSA.


text:
Autoridad ta investigando un escena di crimen na un patio di trein di transporte publico na San Jose, California, despues di cu un hende homber a cuminsa tira cu su arma di candela y a laga 9 hende morto.
Presidente di VTA, Glen Hendricks, a bisa cu e tiramento no tabata den e centro di control di operacion. E tiramento a tuma luga durante un cambio di turno. Varios agencia policial y personal di departamento di bombero a actua na incidente.
Cachonan specialisa pa detecta bom a mustra cu nan a detecta posibel explosivo na instalacion y registra na edificio. E servicio di trein lo suspende nan trabou, mirando cu investigacion ta tumando luga.
Atacante a keda identifica manera Sam Cassidy, e tabata empleado di VTA, segun agente policial nan a intercambia tirmaento cu Cassidy, pero ta kere cu el a muri pa un tiro ‘autoinfligida’.
E fiscal di distrito Jeff Rosen a bisa cu varios arma a keda usa pa tiramento, pero no a specifica e tipo di arma usa na e tiramento. VTA ta un servicio di transporte publico cu ta opera servicio di bus y trein na Valle di Santa Clara y tin un 2000 trahado.


text:
ATENTADO KONTRA E AUTO DI AIMED AYUBI DI LIVE FM.
Awe marduga 1:40am tabata tin un zonido duru den mi kura di kas e kacho nan a kuminsa ladra fuerte ora ma sali bai pafo pa wak ma bin konstata ku ta e auto di live fm tin danjo na dje.
Hasiendo un investigashon rapido mi por a konstata ku un persona a bula den mi kura di kas bai stret nami auto ku martin ela purba kibra mi windshield di auto dilanti prome pero e no a logra ela skur e so.
Despues ela bai den banda na e glas di pasahero kibra esaki anto pega un SKYBOMB THUNDERKING lage exsplota den mi auto y destrui e interior dimi auto.
Despues ela sali na kareda topa e ku un bewaker di hotel ku a mire a buta lus riba dje ela sigi kore bai.
Ta un persona kolo bruin, kabei chiki korta y ku karsona largu bisti y lomba sunu.
Den bo ansha bo martin tambe a keda atras den e auto pa bo sa.
AWEL ABO KU TA KERE BO POR INTIMIDAMI KU E AKTO KOBARDE KU BO A HASI AWE MARDUGA PREPARABO.
MAS FUERTE Y MAS DURU SO BO TA HASIMI.
NUNKA HAMAS AMI TIN PROBLEMA KU NIUN HENDE.
SEMPER MA HASI MI TRABOU Y LO KEDA HASI MI TRABOU MANERA MESTER TA.
MI NO TA TEMBLA PA E LOKE A PASA AKI.
MI NO SA TIN ENVIDIA NI RABIA RIBA HENDE PASO SEMPER MI KONSENSHI TA LIMPI.
PERO LOKE ABO A DRENTA HASI DEN MI KURA NO TA KEDA ASINA AKI SI.
Y PORTA ESUN KU A PAGABO PA BIN HASIE TAMBE.
MA ENTREGA KEHO PA RESPET NA KUERPO POLISIAL.
UN KOS MI TA BISABO MI TA DUNABO 1 CHENS PA AREPENTI Y YEGA SERKA MI PA LOKE A PASA AKI.
PASO NO TA KONTRAMI SO BO TA PERO MI FAMIA TAMBE.
NUNKA MA MOLESTIA NIUN HENDE Y FERFELA NIUN HENDE.
MI NO TA HENDE DI PROBLEMA.
PERO ESAKI SI NOS LO HENDEL E.
LO MI NO SOSEGA HAMAS TE ORA MI HANJA SA KEN TA TRAS DI E KOS AKI.
MA HANJA BO MENSAHE Y LO BO TENDE E KONTESTA.
AINDA BO TIN 1 CHENS.
TUME MANERA BO KIER.
MI WEGA NAN SI TA LIMPI LIMPI.
NOS LO TOPA.
AIMED AYUBI Y FAMIA.


text:
Primavera: Diadomingo den oranan di marduga ta sosode un boksmento dilanti un cas na Primavera, mesora polis ta wordo manda na e adres aki.
Na yegada e patruya a bin compronde cu ta un chauffeur di un Kia Picanto lo mester tabata coriendo cu velocidad halto y a perde control hala, bay dal contra un Mercedes Benz shinishi staciona canto di caminda.
E impacto tabata fuerte cu e la pusha e Mercedes Benz mande dal contra un palo di lus y a kibra esaki, no tabata tin heridos pero si hopi daño material.


text:
Awe 8 di November 2021 e conocido locutor, productor, presentador di programa na radio, reportero, operador, audioeditor, director di programa, periodista, tecnico, mixing & radio dj, moderador, co-fundador di TOP FM 95.1 & co-fundador di GFM 99.9 Galactica ta cumpli 40 Anja den radio difucion aki na Aruba esaki ta wordo conmemora y na unda ta bai tin un programa special na radio TOP FM 95.1 Dialuna Dia 8 di November anochi.
Marcos Bislip Jr. a inicia su carrera na Radio Antilliana 1270 AM na unda Sr.Marcos Bislip Jr. a cuminsa danki na Sra.Morgan Arrindell y Sr.Tuyo Prins enfelis memoria como director di Radio Antilliana 1270 AM. Sr.Marcos Bislip Jr. mester a pasa tres luna di preparacion profecional di radio y tambe mester pasa un test di voz prome Sr.Marcos Bislip Jr. ta un personal di radio cu a pasa su testnan y ta certifica for di locutor, operador, audioeditor, productor, presentador, director di programa, reportero, director di noticia, dunador di noticia na tres idioma papiamento, hulandes, ingles y spanjo, coordinador di noticia y periodista na radio y tambe moderador di programanan special.
Sr.Marcos Bislip Jr. su tata semper a apoya Sr.Marcos pa ta na radio mescos tambe su mama. Sr.Marcos Bislip Jr. a traha na Radio Antilliana 1270 AM, Radio Carina 98.9 FM, Canal 90 FM, Voz di Aruba 1320 AM, GFM 99.9 Galactica y TOP FM 95.1 Marcos Bislip a prepara Ivo Yanes, Joan Geerman y Gina Tromp Maduro cu despues Gina y Joan a bira su coleganan na Radio Antilliana 1270 AM. Na 1987 Marcos Bislip Jr. ta sali mihor locutor hubenil y presentador di programa den radio difucion di Aruba.Tambe Marcos Bislip Jr. a sali un di e mihor locutor y djnan hubenil di antiyanan hulandes na 1983.
Marcos Bislip Jr. ta record holder local di e programa den radio difucion den oranan di marduga pa mainta na Radio Carina FM y Canal 90 FM 5 Aña y 5 Luna. Mientras cu Marcos Bislip Jr. tin e record di anochi na radio, record holder local pa presenta dos programa Hit Express y Romantic Paradise pa 10 Aña consecutivo como voluntario y na 2019 e dos programanan ta bai over pa TOP FM 95.1 y tin dos Aña den aire y surpasando e record di 10 Aña pa 12 Aña anochi na radio.
Na 1999 Marcos Bislip a traha na TOP FM 95.1 caba como coordinador di noticia principal di merdia y tambe atardi. Tambe Sr.Marcos Bislip Jr. a yega di presenta programa na TOP FM 95.1 na 1999 pa 2000 anochi na radio. Na 2019 Dia 15 di April Sr.Marcos Bislip Jr. ta bolbe bek cas despues di 20 Anja.Sr.Marcos Bislip ta tur anochi despues di 10’or di anochi na TOP FM 95.1 Dialuna, Diamars, Diahuebs y Diabierna cu Hit Express y Diaranson cu Romantic Paradise. Dialuna tin e seccion informativo Earth News topiconan medio ambiente, salubridad, sismologia, climatologia, ciencia y tecnologia entre otro, Diamars Astro News astronomia, cosmologia, programa y exploracionnan espacial entre otro y Diahuebs Nos Insolito Mundo cosnan stranjo, cosnan inexplicabel, cosnan supernatural.
Diabierna cu musica y ambiente di fin di siman. Marcos ta cumpli 40 Anja den radio difucion y den media 4 Decada na unda su famia su querido tata enfelis memoria semper tabata e motor tras di Marcos su exito hunto cu su mama nan a apoya y sostene Marcos den tempo bon y malo. Cu perdida di tata di Marcos ta un sla duro paso semper e tabata tei pa Marcos pa tur cos por bai bon hasta a yega di yuda Marcos masha hopi biaha un famia hopi uni cu otro.
Marcos su deseo tabata pa e hunto cu su tata celebra e 40 Anja hunto pero destino a dicidi otro awor ta conmemora e 40 Anja na radio di Marcos Bislip Jr. Marcos ta sigur cu su tata ta hopi orguyoso di su logro di 40 Anja den radio difucion na Aruba mescos tambe su mama.
Despues cu Marcos awordo interna den hospital Marcos a keda preocupa si e ta bai logra di yega 40 Anja den radio difucion di Aruba pero Dios ta grandi. Manera semper su tata a bisa “NEVER GIVE UP” Marcos ta gradici Papa Dios y Cristo pa a sane cu awe e por ta bek cu bida y salud y un danki grandi na su tata pa tur cos cu tata a haci pa pe y tambe pa tur loke su mama y famia a haci pe cu awe e por a logra yega 40 Anja den radio difucion na Aruba.
Gradicimiento na Gerencia di TOP FM 95.1 tambe na henter e pueblo di Aruba y oyentenan pa nan apoyo y sosten hopi danki.
Marcos tin su propio radio ariba internet Sunrise Radio Aruba for di cual e programa live remote via TOP FM anochi ta tuma lugar.E deseo grandi di Marcos y su tata ta cu un dia Sunrise Radio Aruba por ta ariba FM.
Saludos Cordial,
M.Bislip


text:
Desde cu e tin 8 aña, Paula Andrea López Aguilar (38) tabata sa un cos sigur, un dia e lo bira un architect. “E tempo aki caba mi talento a keda descubri pa mi mayornan ora cu nan a ripara cu mi a pinta un bario completo riba e muraya di e cas den nos garashi,” Paula ta conta. Su mama ta corda con e tabata pinta riba cada muraya cu e haya. Semper tabata un cas y un palo di mata banda di dje y asina mi mama a bisa mi tata e tempo aki caba; “e mucha aki ta bay bira un architect.” Paula ta corda tambe cu semper e tabata demostra su talento pa arte di plastic, geometría y dibujo tecnico, talento cu el a bay ta perfecciona y cu a hibe na studia Arquitectura. Paula a studia y gradua na 2005 di e estudio como un architect na Universidad Catholico di Pereira. E tin un master den Diseño Arquitectonico sostenibel y certificacion LEED di e Universidad di Barcelona.
UN MUHER DEN UN MUNDO DOMINA PA HOMBER
E no ta un secreto cu e mundo di construccion ta consisti den su mayoria pa hende homber, pues muhernan manera Paula den e mundo aki ta un muestra cla, cu e ta posibel. “Como hende muher, nos tin tur e capacidad y inteligencia pa gana respet y admiracion den e mundo aki y semper mi a logra esaki cu mi trabou duro y talento tambe. Mi ta kere cu ya awendia, e mundo aki no ta di homber of muher, sino di inteligencia, conocemento y respet.”
FUTURO
“Mi kier sigui lidera, diseña y construi bunita proyectonan pa Aruba, Caribe y Colombia. Mi kier sigui fortalece e workshop di diseño y por duna mas conocemento na e hobennan cu ta drentando den e bunita profesion aki. Den e mundo actual, nos mester por duna bek y si cu mi talento mi por aporta, lo ta un satisfaccion grandi pa mi por hacie.”


text:
Kralendijk- Segun gezaghèber Edison Rijna nos konosé e virus di Corona mihó ku tabata e kaso un aña pasá.
Esaki Rijna a bisa den un konferensia di prensa djaweps. Rijna a bisa esaki komo splikshon dikon aña pasá ku sero kontagio a disidí pa sera Boneiru pa tur trafiko aéreo, mièntras ku awor ku bastante kaso di Corona riba nos isla, ta laga buelonan sigui.
“Aña pasá nos tabata sa tiki di e virus di Corona i kiko e tabata hasi. E tempu ei nos tabata trata pa tene e virus pafó di e isla. Pero unabes ku e tei presente riba nos isla i nos sa kon e virus ta funshoná, esaki ta un otro situashon”.
Turismo
Seramentu di e isla pa tur trafiko djafó i outomatikamente pa turismo, lo kousa un daño hopi grandi na ekomonia di Boneiru i tambe e empleo.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Ayera tardi Wardakosta a señalá un kontakto sospechoso na altura di Piscaderabaai. Despues di detekshon akí, e Sentro di Operashon Marítimo di Wardakosta mes ora a dirigí un boto patruyero Metal Shark den direkshon di e boto sospechoso.
Na yegada di e boto patruyero na Piscaderabaai, e boto di piskadó lokal a keda guiá pa e pir di Wardakosta. Na yegada na e pir e ofisialnan di Wardakosta huntu ku Duana a listra e boto. Na bordo di e boto di piskadó lokal a enkontrá mas o ménos 550 kilo di kokaina. E droga i e dos hòmbernan, di kua un Kurasoleño i un Boneriano, a keda entregá na Kuerpo Polisial di Kòrsou. Entretantu e droga a keda destruí.


text:
International
Na California: Fugitivo di hustisia huntu ku su yu muhé (15) a muri den un interkambio di tiru ku polis
CALIFORNIA – Shannon Dicus bosero di kuerpo polisial na California a konfirmá ku un hòmber identifiká komo Anthony John Graziano a asesiná mama di su yu muhé na San Bernadino for di djaluna mèrdia. Den e kaso aki Anthony John Graziano a sekuestrá su yu muhé ku yama Savanah ku tabatin 15 aña di edat.
Shannon Dicus a splika ku ayera mèrdia un patruya a notifiká sentral di polis ku ela interseptá pikòp di Anthony John Graziano riba karetera pa Fontana. Mesora a kuminsá ku un persekushon i na momentu ku Anthony John Graziano a aksidenta ku su pikòp ela baha ta basha bala riba polis.
Konsekuensia di lokual Anthony John Graziano a hasi ta ku polis tambe tira bek i ku tiru di bala a alkansá e fugitivo i su yu muhé Savanah. Anthony John Graziano a fayesé na e sitio di interkambio pero su yu Savanah a fayesé na hospital na California. Shannon Dicus a bisa ku lokual ku ta bou di investigashon ta ku si ta polis of Anthony John Graziano a tira Savanah mata.
International
Eks presidente chino Jiang Zemin (96) a fayesé
SHANGHÁI – Jiang Zemin (96) eks presidente di China ku a okupá e puesto entre 1993 pa 2003 a fayesé.
Tin informashon ku Jiang Zemin kende tabata lider di PCCh ( Partido Comunista di China) den dékadanan 80 a fayesé na su residensia na Shanghai.
Lokual ku por a komprondé ta ku Jaing Zemin te ku aña pasa tabata den bon estado di salu pero na komienso di e aña dòkternan a bin konstatá ku e tabatin Leukemia.
Jiang Zemin a nase na 1926 na Yangzhou i a keda nombra sekretario general di e partido PCCh na 1989.
E último aparishon públiko di Jiang Zemin tabata dia 1 di òktober di aña 2019 ku ta Dia Nashonal i selebrashon aniversario di proklamashon di Repúblika Nashonal di China.
International
Ministerio di Agrikultura: Na Ecuador a deklará emergensia sanitario pa brote di influenza aviar
QUITO – Ministerio di Agrikultura i Ganadería a deklará ayera ku tin un emergensia sanitario pa 90 dia despues debí ku a detektá un brote di influenza aviar den vários finka ku ta kria galiña di e pais.
Ta p’esei e Ministerio di Agrikultura i Ganadería durante siguiente 90 dianan no por mobilisá ningun produkto di orígen aviar manera webu, puitu, galiña i patu pa ningun otro finka pa evitá un brote.
E promé kaso di influenza aviar altamente kontagioso a keda detektá tres dia pasa na un finka na e provinsia ku yama Cotopaxi.
Tur e kriadero di galiñanan ku tin na Ecuador huntu tin 263 mion galiña i lokual a keda detektá ta solamente 180.000 galiña ku ta afektá ku e influenza aviar.
Ta p’esei Ministerio di Agrikultura i Ganadería lo tin ku bai sakrifiká e bestianan aki pa evitá un brote di influenza aviar na e finka nan na Ecuador.
E sektor aki na Ecuador ta generá anualmente $1.800 mion i a bin ta krea 300.000 kupo di trabou.
Segun e Ministerio di Agrikultura i Ganadería na Ecuador
entre yanüari pa novèmber e finka nan ku tin kriadero di galiña a produsí 495.000 tonelada di karni di galiña i 3.812 mion webu.
International
Segun presidente Maduro: Venezuela tin serka di $ 30.000 mion blòkia den eksterior
CARACAS – Nicolás Maduro presidente di Venezuela a sigurá ayera ku su pais tin entre $24.000 pa $ 30.000 mion blòkia den eksterior i ku esaki ta produkto di e sanshonnan ekonómiko Internashonal.
Durante Nicolas Maduro su rueda di prensa den Palacio de Miraflores a bisa ku ta trata aki di fondonan di estado venesolano ku ta kongelá, blòkia i sekuestrá.
E mandatario a bisa ku gobiernu tin un plan pa repatriá tur e plaka ku a keda inhustamente kongelá i blòkia pa Merka i paisnan den Union Europeo.
Ya kaba tin informashon ku Banco Central de Venezuela tin na su disponibilidat $3.000 mion ku lo keda repartí na asuntunan sosial pa e pueblo venesolano.
Tin hopi proyekto sosial ku tabata stanka i ku lo bai keda finansiá ku e fondonan aki segun presidente Maduro.
E fondonan aki tabata keda atministrá pa e organisashon di Nashonnan Uni.
Daily Nobo
Kon lo parti e 200 mion Euro di Reparashon?
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
KASO DI ÁMTENAR KU A HÒRTA PLAKA NA SOAW DEN KORTE.
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Trinta indokumentado venezolano kier a drenta Kòrsou ilegalmente
-
Lokal5 days ago
Wes a kondená asesino di beibi den barika di su mama
-
Lokal2 days ago
Empleada haltu di casino ‘online’ a pèrdè demanda pa haña bónus


text:
KRALENDIJK – Entrada di 91.6 mion dòler ta loke entidat públiko a atministrá durante 2019. Ta trata di 3.1 mion dòler na erfpacht i hür, 5.8 mion dòler na leges, 13.2 mion dòler na impuesto, 28.6 mion dòler na kompensashon liber loke nan ta yama “vrije uitkering”, kontribushon finansiero struktural di Hulanda na entidat públiko Boneiru, 32.6 mion dòler na konstrukshon finansiero spesial pa ehekutá proyekto i por e ehèmpel un atministrashon tékniko di 8.4 mion, ku ta representá un korekshon di e gastunan hasi pa ehekutá proyektonan den kuadro di e kontribushon finansiero spesial.
Diputado Elvis Tjin Asjoe a splika ku e atministrashon tékniko tabata nesesario si ke saka e efekto di e proyektonan for di e atministrashon di gobièrnu. Si ekskluí e montantenan ku nos a risibí pa “bijzondere uitkering”, atministrashon tékniko di 8.4 mion dòler, nos ta keda ku un montante di 50.6 mion i por konkluí ku 43 porshento di nos entrada ta bai generá na Boneiru 57 porshento ta bini for di Reino hulandes komo kompensashon liber.


text:
PÁGINA SOSIAL DEDIKÁ NA SELEBRASHON 25 AÑA WILLEMSTAD RIBA LISTA DI PATRIMONIO MUNDIAL DI UNESCO
MINISTERIO KONSERNÍ TRÁFIKO, TRANSPORTE I PLANIFIKASHON URBANO
PÁGINA SOSIAL DEDIKÁ NA SELEBRASHON 25 AÑA WILLEMSTAD RIBA LISTA DI PATRIMONIO MUNDIAL DI UNESCO
PUBLIKÁ RIBA 17 NOVÈMBER 2022
Willemstad – Dia 4 desèmber 2022, nos Sentro di Siudat ta kumpli 25 aña riba Lista di Patrimonio Mundial di UNESCO. Den e kuadro aki, Ministerio di Tráfiko, Transporte i Planifikashon Urbano (VVRP), a lansa un página di facebook komo un evento titulá Willemstad 25. Un invitashon ta bai na komunidat pa buska e evento riba facebook pa por tuma nota di e programashon pa huntu nos selebrá.
Den kuadro di e selebrashon, Gobièrnu di Kòrsou huntu ku e distritonan di Punda, Pietermaai, Scharloo i Otrabanda ta bai festehá ku diferente aktividat den nos sentro di siudat.
Riba 14 novèmber 2022, a lansa e página di evento Willemstad 25. E página ta aksesibel via kanalnan di facebook. Riba e página aki, por mira e diferente aktividatnan den nos sentro di siudat.
Pa mas informashon por tuma kontakto ku e tim organisatorio di VVRP na 511-3874 òf manda un e-mail na info.vvrp@gobiernu.cw.


text:
Persbericht
PROMÉ MINISTER GILMAR PISAS A REUNÍ KU SEKRETARIO DI SER
Willemstad – Promé Minister Gilmar Pisas a reuní ku sekretario di SER (Konsulta Sosial Ekonómiko) sr. Raul Henriquez dia 16 di mei 2022.
Durante e reunion a elaborá riba diferente tema di interes ku ta regardá e órgano di estado aki.
Entre otro a trata e ofisialisashon di miembronan independiente di e órgano, kendenan for di aña 2010 no a haña e dekreto gubernamental (landsbesluit) korespondiente. Den estrecho konsulta ku SER pronto e dekretonan gubernamental lo yega Konseho di Ministernan pa e promé aprobashon i despues pa sigui pa ofisialisá e dekretonan aki.
Sr. Henriquez a presentá tambe un konseho den kual SER ta proponé un maneho pa órganonan di Gobièrnu usa na momentu ku nan ta tratando un konsepto di lei òf regulashon. E maneho proponé aki ta duna den liña kla na kua momentu un konsepto di lei òf regulashon lo mester bai SER pa konsulta.
Por último sr. Henriquez a notifiká na Promé Minister sr. Pisas ku un delegashon di SER lo ta presente na e konferensia internashonal ku e tema “Climate Crisis and Social Dialogue towards Sustainable Transition” dia 27 yüni binidero.


text:
ORANJESTAD - Te cu 2027 e fundacion WeConnect ta haña subsidio anualmente pa e sosten na studiantenan Caribense y personanan cu ta cuminsa riba mercado laboral (starter). Na 2023 ta trata di un montante alrededor di 200.000 euro. Hulanda ta pone e montante aki na disposicion via e ministerio di Asuntonan Interior y Relacionnan den Reino, pa asina asisti studiantenan y starter pa cuminsa riba mercado laboral den parti Caribense di Reino despues cu nan a finalisa nan estudio. Esaki ta necesario pa motibo cu tin un necesidad grandi pa profecionalnan na e islanan.
DEN HAAG – E disculpa pa cu e tempo di sclavitud, no ta un tema cu Rey Willem Alexander mester atende. Asina premier hulandes Mark Rutte a bisa den un reaccion contra protesta di e.o. Surnam riba e tema. Segun esnan cu ta protestando ey, e unico persona cu mester bin pidi disculpa, ta e propio Rey. Otro hende no ta un un opcion. Manera ta conoci, otro luna riba 19 di December, varios mandatario y parlamentario den forma simultaneo, lo ofrece un disculpa pa e historia hulandes cu sclavitud. Segun Rutte, e monarchia ta un simbolo di unidad y bo no kier hink’e den un debate politico. E no mester forma parti di e disculpa aki, segun Rutte. Ora cu e disculpa tuma lugar, Rutte lo haci esaki na Hulanda, minister Franc Weerwind lo haci esaki na Surnam y secretario van Huffelen lo haci esaki na Corsou. Segun Surnam, Weerwind mes tin desendente di sclavitud pues e mes no ta apto pa ofrece e disculpa. Miembronan di gabinete lo biaha pa Aruba, Bonaire, Statia, Saba y St Maarten pa haci mescos.
DEN HAAG – Gabinete Rutte lo haci e anuncio di despensa pa e pasado di sclavitud dia 19 di December proximo. Asina e fuentenan den gobierno a anuncia diabierna. Gobernantenan lo biaha den varios parti di Reino Hulandes y Surnam, pa haci e anuncio. Rutte mes lo haci e anuncio na Hulanda. Tabata mas prome e luna aki cu a bira conoci cu e gabinete riba termino corto lo a pronuncial e despensa. Un mayoria di Parlamento hulandes tambe a urgi esaki despues di un biahe di parlamentarionan pa Corsou, Bonaire y Surnam.
DEN HAAG - Diabierna 25 di November, Rijksministerraad (RMR) a aproba e proposicion di Gobierno di Aruba pa prolonga e nombracion di señor Alfonso Boekhoudt como Gobernador di Aruba pa un termino mas di 6 aña.
HILVERSUM – E conocido presentador hulandes di programa Matthijs van Nieuwkerk ta para su trabou ‘per direct’ cerca BNNVARA. "E hecho mi dunado di trabou ta duda den mi sinceridad, ta haci un continuacion di trabou imposibel” e presentador a declara. E causa di e acto aki ta un articulo den e vespertino hulandes Volkskrant di diabierna ultimo cu ta revela cu e presentador di e programa De Wereld Draait Door a haci su mes culpable añanan larg na comportacion incorecto. E corant a papia cu decenas di ex colega cu tabata papia di rabia y humiyacion publico.
DEN HAAG – Prinses Beatrix diasabra ultimo a presencia e Sociedad Hulanda Aruba, osea Genootschap Nederland Aruba di 25 aña. Esaki a tuma lugar den e teatro Diligencia na Den Haag unda cu tabatin discursonan di entre otro antropologo Francio Guadelope y historico Gert Oostindie. Gitarista Jean Jacques a perura pa e musica. Escritor Frida Winklaar a declama poesia y rector di Universidad di Aruba Viola Heutger a papia di enseñansa na Aruba. Na final Prinses Beatrix a keda combersa cu e miembronan di e Sociedad.


text:
Na Aeropuerto Internacional Reina Beatrix:
Airside Safety Week 2016 un exito!
ORANJESTAD – Tur anja tin 1 siman cu ta wordo dedica na e aspecto di “Safety” na Aeropuerto Internacional Reina Beatrix y Aruba Airport Authority N.V. (AAA) ta sumamente satisfecho cu e empleadonan cu ta labora na aeropuerto a atende e siman di Airside Safety Week den gran forma y demostra hopi interes pa e charlanan interesante y relevante pa nan trabou.Entre algun di e temanan por menciona “The other person operating the drone”, “Importance of Emergency response preparedness” y mas. E charlanan tin como meta pa sigura cu aeropuerto por mantene e nivel y cultura di safety riba airside na un grado acceptable segun e standardnan di ICAO.
Banda di e charlanan lo sera e Airside Safety Week cu e famoso FOD (Foreign Object Debris) Walk caminda tur empleado por hanja chens pa cana riba e pista di aeropuerto pa colecta cualkier material los cu por causa danjo na avion.
Airside Safety Week ta wordo organisa un biaha pa aña door di e Airside Safety Council cu ta wordo representa pa diferente compania (p.e aerolinea/fuel company) cu ta duna servicio na su cliente(nan) riba airside di aeropuerto. Tur e companianan aki tin e mesun pensamento y meta cual ta pa brinda e mihor na nan cliente, pero semper manteniendo e aspecto di safety riba rampa como prioridad.
AAA ta contento cu e participacion di e comunidad di aeropuerto y na mes momento ta gradici nan tambe pa nan esfuerso demostra pa hasi e di 11 edishon di Airside Safety Week asina exitoso. E ekipo hoben y dinamico a percura pa hasi Airside Safety Week un exito un biaha mas.